
תקנות ההגנה (שעת חירום), 1945 1

מתוך שימוש בכוחות, המסורים לנציב העליון בסעיף 6 של דבר-המלך במועצה על ישראל (הגנה), 1937, ובכל הכוחות האחרים שבידו, מתקין בזה מנהל ענייני הממשלה את התקנות הבאות:

חלק א' - מבוא

 1. שם קצר 

התקנות האלה תיקראנה תקנות ההגנה (שעת חירום), 1945. 

 2. פירוש [תיקון: 1946, 1946(2), 1946(5)]

(1) בתקנות האלה - 

"אחיזה" מובנה כמובנה של "חזקה" בסעיף 5 של פקודת החוק הפלילי, 1936; 

"בית-משפט צבאי" מובנו בית-משפט שנתכונן בהתאם לחלק ב' של התקנות האלה ; 

"דבר-מלך במועצה" מובנו דבר-המלך במועצה לישראל (הגנה), 1937 ; 

"חיל משטרה" מובנו חיל המשטרה של מדינת ישראל שנתכונן לפי פקודת המשטרה, ומונח זה כולל משטרת מוספת ונוטרים, שעליהם נקבעו קביעות הפקודה ההיא ; 

"חילות הממשלה" מובנם כל אחד מחילות הממשלה בים, ביבשה או באוויר, לרבות כל חלק מאותם חילות ; 

"חפץ נפיץ או מבעיר" מובנו כל דבר או חומר (לרבות נוזל או גאז), שנועד או מוכשר לשמש גורם התפוצצות או דליקה ; 

"יועץ משפטי" כולל משנה ליועץ משפטי ; 

"לקיחה באנגריה" מובנה, לגבי רכוש כל-שהוא, קניית אחיזה ברכוש או דרישה להעמיד את הרכוש לרשותה של הרשות הלוקחת באנגריה; 

"מפקד צבאי" מובנו הקצין שנתמנה לשמש או לכהן כממלא-מקום בתפקיד הזה לפי תקנה 6 ; 

"נשק-אש" פירושו כל כלי-נשק מכל מין, העשוי להמית, ולו צינור, שאפשר ליידות מנו ירי, כדור או קלע, ומונח זה כולל כל חלק מרכיב של כלי-נשק כזה, וכל אביזר של כל כלי-נשק כזה, שתוקן או הוסגל למעט את הרעש או הבריקה הנגרמים מתוך ירייה בכלי-הנשק ; 

"עבירה שעליה נדונים בבית-משפט אזרחי" מובנה עבירה על התקנות האלה, שנדונים עליה או שיש להיות נדונים עליה בבית משפט של שופט שלום או בבית משפט מחוזי; 

"עברה שעליה נדונים בבת-משפט צבאי" מובנה עבירה על התקנות האלה, שאינה עבירה שנדונים עליה בבית משפט אזרחי; 

"תובע של בית-משפט צבאי" מובנו כל קצין בעל כתב-מינוי בחילות הממשלה וכל קצין או בן אדם, שהרשהו הקצין הרמטכ"ל בדרך כלל או במיוחד, לתבוע בבתי משפט צבאיים; 

"רמטכ"ל" מובנו הקצין שבידו הפיקוד מזמן לזמן על החילות הצבאיים של הממשלה בישראל ; 

"קרקע" כוללת קרקע של כל סוג או חזקה, וכל בניין, עץ או דבר אחר המחוברים לקרקע וכל חלק מן הים, או מן החוף או נהר, וכל זכות, טובת-הנאה או זכות-שימוש בקרקע או במים או ממעל להם ; 

"רכב מנועי" מובנו בפקודת התעבורה ;

"שוטר" מובנו כל חבר של חיל-המשטרה ; 

"שירותים הכרחיים" מובנם שירותים הכרחיים להבטחת שלום הציבור או להגנת ישראל, או לקיום סדר ציבורי או הספקה, וכל שירותים הכרחיים לחיי הציבור. 

(2) איזכורי פצצות, רימוני-יד, חפצים נפיצים או מבעירים או תחמושת בתקנות האלה תתבארנה ככוללות החזקת כל חלק מרכיב של פצצה, רימון-יד, חפץ נפיץ או מבעיר, או תחמושת. 

(3) לצרכיהן של התקנות האלה יונח כי המחזיק במקומות כל-שהם - שבהם נמצא דבר כל-שהוא, או הוכח שהיה מצוי בהם - יש לו או היתה לו אחיזה באותו דבר, הכול לפי העניין, אלא-אם יוכח היפוכו של דבר. 

(4) כדי להסיר ספק מצהירים בזה כי הביטוי "ישראל", כל מקום שמשתמשים בו בתקנות האלה, חוץ מבחלק ב' מהן, כולל את מימיה הטריטוריאליים של ישראל. 

 2א. חלותן של התקנות האלה [תיקון: 1946(5)] 

כדי להסיר ספק מצהירים בזה כי התקנות חלות בכל רחבי "ישראל", חוץ ממקום שיש בו - אם בנושא או בתוכן - דבר מה הדוחה אותה ביאור או בלתי עקבי לו. 

 3. חלותה של פקודת הפירושים 

(1) בתקנה הזאת הביטוי "תחיקת שעת-חירום" מובנו כל תקנה, שהותקנה לפי דבר-המלך במועצה ולפי כל צו, הוראה, דרישה או הודעה שניתנו או שהוצאו מכוח תקפה של כל תקנה כזאת. 

(2) קביעותיה של פקודת הפירושים, 1945, להבדיל מאלה של פסקאות (ב) ו-(ד) של סעיף 19 ואלה של סעיפים 36 ,35 ,20 ו-37 של הפקודה ההיא, תחולנה על כל תחיקת שעת-חירום, אלא-אם נקבע שלא-כן, ולצרכיה של אותה חלות יהיו רואים תקנות, שהותקנו לפי דבר-המלך במועצה, כפקודות. 

(3) פרסומה של כל תחיקת שעת-חירום ברשומות תשמש הוכחה מכרעת, בכל בתי-משפט ולכל תכליות שהן, כי נתינתה ותכנה של התחיקה הם כהלכה. 

 4. פעולה 

(1) בתקנה זו הביטוי "תעודת שעת חירום" מובנה כל תעודה המיומרת להיות כלי (בין שהוא מחוקק ובין שהוא מבצע), שניתן או שהוצא בהמשך אל, או לצרכיהם של, דבר-המלך במועצה, או קביעה כל-שהיא, הכלולה בתקנות כל-שהן, שהותקנו לפי דבר-המלך האמור, והתקנות האלה בכללן, או שנודעת לה נפקות מכוח תקפן של הנ"ל. 

(2) לא יהיה צורך לפרסם כל תעודת שעת-חירום ברשומות. 

(3) מקום שניקבו בתעודת שעת-חירום זמן, תאריך או הזדמנות כזמן, תאריך או הזדמנות, שבהם תיכנס זו לתקפה, תיכנס זו לתקפה בהתאם לכך.בכל מקרה אחר תיכנס התעודה לתקפה בתאריך הרשום בה או זה שבו ניתנה. 

(4) בלי לפגוע בקביעותיה הקודמות של התקנה הזאת, אפשר לתת או להוציא בעל-פה כל צו, הוראה, דרישה, הודעה, או מינוי לפי תקנות כל-שהן (והתקנות האלה בכללן), שהותקנו לפי דבר-המלך במועצה, אם הרשות הנותנת או המוציאה אותם מוצאת לנכון לעשות כן. 

(5) הרשות הנוהגת או המוציאת אותם צו, הוראה, דרישה, הודעה או מינוי כל-שהם שנזכרו בתקנת-משנה (4), תגרום לכך שתימסרנה ידיעות על נפקותם בהקדם האפשרי ובאותו אופן שתמצא אותו נחוץ, כדי להסב אליהם את תשומת-לבם של כל בני-אדם הצריכים - לדעתה - לכך שתהיינה בידיהם אותן ידיעות, אך שום צו, הוראה, דרישה, הודעה או מינוי כאלה לא יהיו, ולא ייעשו, נטולי תוקף לגבי אדם כל-שהוא, שעליו הם משפיעים, עקב העובדה, שתשומת-לבו לא הוסבה, על הצו, ההוראה, הדרישות ההודעה או המינוי. 

(6) כל כוח שהעינוקוהו תקנות כל-שהן (והתקנות האלה בכללן), שהותקנו לפי דבר-המלך במועצה, לתת או להוציא כל צו, דרישה, הודעה או מינוי, יתבאר ככולל את הכוח שיש להשתמש בו באותו אופן עצמו ומתוך כפיפות לאותם התנאים עצמם, אם יש כאלה בנמצא, להפקיע או לשנות כל צו, הוראה, דרישה, הודעה או מינוי כאלה. 

 5. קביעות, זכויות וכוחות לא יגרעו מקביעות, זכויות וכוחות אחרים 

מתוך כפיפות לקביעותיהן של התקנות האלה יהיו קביעותיהן של התקנות האלה והזכויות והכוחות שהוענקו בהן מוסיפים על קביעות כל-שהן של כל חוק אחר או זכויות או כוחות כל-שהם, שהוענקו בכל חוק אחר או באופן אחר, ולא גורעים מהם. 

 6. מינוי וכו' של מפקדים צבאיים 

(1) הרמטכ"ל רשאי למנות - בהסכמתו של שר הביטחון - מפקד צבאי בכל שטח או מקום.כל מינוי כזה יכול להיערך בנקיבת שם או משרה, ואם נערך בנקיבת משרה, יהיה האדם, המחזיק מזמן לזמן במשרה שצויינה, המפקד הצבאי בשטח או במקום הנדון. 

(2) מקום שנתמנה מפקד צבאי כנ"ל, רשאי הוא להשתמש בכל הכוחות שהוענקו למפקד צבאי בתקנות האלה, ולמלא את כל החובות שהוטלו עליו בהן, בגין השטח או המקום שעליו נתמנה. 

(3) בלי לפגוע בשום קביעות אחרות של התקנות האלה יהיה מפקד צבאי אחראי לבטיחות הציבור בשטח או במקום הנדונים, והממונה על המחוז ישמש כיועץ מדיני למפקד הצבאי בכל העניינים הנוגעים בבטיחות הציבור באותו שטח או מקום. 

(4) בכל שטח או מקום, שבהם אין מפקד צבאי לפי התקנה הזאת, רשאי הממונה על המחוז להשתמש בכוחות, שהוקנו למפקד צבאי בתקנות האלה, ולמלא את החובות, שהוטלו בהן על מפקד צבאי. 

(5) כל הכוחות, המסורים למפקד צבאי בתקנות האלה או כל החובות המוטלות עליו בהן, או המסורים לממונה על המחוז או מוטלות עליו בהמשך לתקנת-משנה (4), רשאי להשתמש בהם או למלא אותן הרמטכ"ל בגין כל שטח או מקום בישראל. כל צו, הוראה, דרישה, הודעה, מינוי, רשיון, תעודת-היתר, הסכמה, הרשאה, פיטורים, אות או כל אמצעים אחרים שהם, שניתנו, נעשו או ננקטו בידי הרמטכ"ל מתוך שימוש בכל כוח כזה או מתוך מילוא כל חובה כזאת בגין שטח או מקום כל-שהם יהיה כוחם יפה יותר ויבואו במקום כל אמצעי קודם שנקט בו מפקד צבאי או ממונה על המחוז, שהוא בלתי-עקבי להם. 

 7. הפקעה וכו' 

(1) עם כניסתן של התקנות האלה לתקפן תופקענה התקנות הבאות, היינו : התקנות לשעת חירום, 1936, התקנות לשעת-חירום (ייצור חמרי-פיצוץ), 1936, תקנות ההגנה (בתי-משפט צבאיים), 1937, תקנות ההגנה (פיקוח על המשטרה), 1938, תקנות ההגנה (מפקדים צבאיים), 1938, תקנות ההגנה (פיצויים בעד נכסים שמשתמשים בהם לצרכים ציבוריים) ,1939 ותקנות ההגנה (עליה), 1940. 

(2) כל צווים, הוראות, דרישות, הודעות, מינויים, רשיונות, תעודות-היתר, הסכמות, פקודות, הרשאות ופיטורים שנעשו, הוענקו או ניתנו לפי, או מכוח תקפן של, התקנות האלה, שהופקעו בזה, ועמדו בתקפם עובר לכניסתן של התקנות האלה לתקפן, יוסיפו לעמוד בתקפם (מתוך כפיפות לכוחות שהוענקו בתקנות האלה ובפקודת-הפירושים, 1945), ויהיו רואים אותם כאילו נעשו, הוענקו או ניתנו לפי, או מכוח תקפן של, קביעותיהן המתאימות של התקנות האלה, ובידי הרשויות המתאימות. 

(3) כדי להסיר ספק מצהירים בזה שההפקעה אשר בוצעה בתקנת-משנה (1) לא תשפיע על שום חקירה, אחריות, עונש, החרמה או הענשה, שבהם נתחייבו לפי תקנה כל-שהיא מן התקנות שהופקעו כנ"ל, וכל חקירה, משא-ומתן משפטי בדרך החוק או תקונה כאלה, אפשר לכוננם, להמשיכם או לכפותם, וכל עונש, החרמה או הענשה כאלה אפשר להטילם או לבצעם בידי הרשות הנאותה, או בפניה, לפי התקנות האלה, וכל משא-ומתן משפטי התלוי ועומד בבית-משפט צבאי, שנתכונן לפי תקנות-ההגנה (בתי-משפט צבאיים), 1937, או בפניו, או שהיה מובא, אלמלא התקנות האלה, בפני בית-משפט צבאי כזה, אפשר להמשיכו או להביאו לבית-משפט צבאי, שנתכונן לפי התקנות האלה, או בפניו. 

 8. שימוש בכוחות 

מקום, שהוענק כוח לפקיד או לאדם כל-שהם בתקנות האלה, או בצו, הוראה, הודעה או דרישה כל-שהם לפיהן, רשאים הפקיד או האדם ההם, וכל בני-אדם אחרים הפועלים לפי הוראותיהם, להשתמש באותו כוח ואותם פקיד או אדם וכל בני-אדם אחרים הפועלים כנ"ל רשאים להשתמש בכל אמצעי-כוח, הנחוץ באופן מסתבר, לשם השימוש בכוח הנ"ל. 

 9. רשיונות, תעודות- היתר וכו' 

(1) כל רשיון, תעודת-היתר, הסכמה, הרשאה או פיטורים, שעל הענקתם נקבעה קביעה בתקנות האלה או בכל צו, הוראה, הודעה או דרישה לפיהן, אפשר להעניקם כתוך כפיפות לאותם תנאים, שתהיה הרשות המעניקה אותם עשוייה למצוא לנכון להטילם, וכל אותם רשיון, תעודת-היתר, הסכמה, הרשאה או פיטורים עשוייה אותה רשות בכל זמן להפקיעם או להתלותם, וכל תנאים שצורפו אליהם עשוייה אותה רשות בכל זמן להפקיעם, לשנותם או להוסיף עליהם.כל אדם, המפר כל תנאי כזה העומד בתקפו מזמן לזמן, יאשם בעבירה על התקנות האלה. 

(2) כל אדם, המחזיק ברשיון, בתעודת-היתר, בהסכמה, בהרשאה או בפיטורים כנ"ל, שחדל מהראותם, לפי דרישתו של כל חבר לחילות הממשלה או של כל שוטר, שהורשה לדרוש כי יראום, לאדם הדורש זאת, יאשם בעבירה על התקנות האלה. 

(3) כל אדם, המשנה כל רשיון, תעודת-היתר, הסכמה, הרשאה או פיטורים כנ"ל, או משתמש בהם או משאילם או מניח שישנום או ישתמשו בהם או ישאילום לכל אדם אחר, או עושה או אוחז ברשותו או בשליטתו כל תעודה הדומה כל-כך לרשיון, תעודת-היתר, הסכמה, הרשאה או פיטורים כאלה, עד-כי היא מחושבת לרמות, יאשם בעבירה על התקנות האלה, אלא-אם יוכיח שעשה את הפעל, שבו הואשם, מטעם מסתבר ועשוי להיות מוצדק וללא כוונה לרמות כל אדם. 

 10. קביעת הודעות 

כל חבר לחילות הממשלה וכל שוטר, הפועלים במשך מילוי חובתם מכוח הפקידם, רשאים לקבוע - לכל תכלית הקשורה אל בטיחות הציבור, הגנתה של ישראל, קיומו של סדר ציבורי או קיום הספקה ושירותים הכרחיים לחיי הכלל - כל הודעה, או לגרום שתוצג כל-הודעה לראווה, בכל מקום, כלי-רכב או אנייה וכדי להשתמש בכל כוח, שהוענק בתקנה הזאת, רשאים הם להיכנס לכל מקום בכל זמן ; ומקום שקבע כל פקיד כזה הודעה, או גרם כי תוצג לראווה תודעה, בהמשך לתקנה הזאת, יאשם בעבירה על התקנות האלה כל אדם, שאינו חבר לחילות הממשלה או שוטר, הפועלים בשעת מילוי חובתם מכוח תפקידם, המסיר, המשנה, המטשטש או המוחק את ההודעה. 

 11. שליטה בחיל משטרה 

לתכלית הבטחת בטיחותו של הציבור, ההגנה על ישראל, קיום הסדר הציבורי או דיכוי התקוממות, מרד או מהומה, יהיה חיל המשטרה נתון לשליטתו של הרמטכ"ל בפעולות. 

חלק ב' - בתי-משפט צבאיים

כינון ושיפוט של בתי-משפט צבאיים 

 12. כינון בתי משפט צבאיים 

הרמטכ"ל יכונן אותם בתי-משפט צבאיים, שיהיה עשוי למצאם נחוצים לצרכיהן של התקנות האלה. 

 13. הרכב 

בית-משפט צבאי יהיה מורכב מנשיא, שיהיה קצין בן דרגת קצין-שדה או בן דרגה גבוהה ממנה, ומשני חברים שיהיו קצינים בעלי כתב-מינוי בדרגה כל-שהיא.הנשיא והחברים יתמנו בפקודה חתומה בידי הרמטכ"ל. 

 14. מושבים 

בית-משפט צבאי ישב באותם זמנים ומקומות שיורם הנשיא. 

 15. שיפוט [תיקון: 1946]

לכל בית-משפט צבאי יהיה כוח שיפוט לדון על כל עבירה על התקנות האלה שנעשתה בישראל, בין שהיא עבירה שהוכרז עליה בתקנה 57 שיש להיות נדונים עליה רק בבתי משפט צבאיים בלבד ובין עבירה אחר, וכתהיה העבירה יכולה להיות נדונה אף בבית משפט אזרחי - להטיל כל הענשה, שלא תעלה על ההענשה הגדולה ביותר שהיה בית משפט מחוזי יכול להטילה, או - אם היתה העבירה יכולה להיות נדונה רק בבית משפט שלום בלבד - להטיל כל הענשה שלא תעלה על ההענשה הגדולה ביותר שהיה בית משפט שלום יכול להטילה: בתנאי כי - 

(א) אם יהיה הפועל או חדלון המעשה המהווים עבירה שבה נאשם חבר לחילות הממשלה (הקרוי להלן בתנאי זה "אותו חבר"), גם עבירה שעליה נדונים בבית-דין של הצבא, והקצין - המפקד על החיל או על הספינה, שאותו חבר משרת בהם - מבכר בכתב, בכל זמן קודם להתחלת השפיטה.בבית-המשפט הצבאי, שאותו חבר יהיה עומד לדין בבית-דין של הצבא על אותה עבירה, שעליה נדונים כנ"ל, והיא היא הפועל או חדלון-המעשה, יהיה אותו חבר פטור על-ידי-כך מכל משא ומתן משפטי בבית-המשפט הצבאי על העבירה; וכן 

(ב) הרמטכ"ל רשאי בכל זמן לעכב בצו משא ומתן משפטי בפני בית-משפט צבאי ואז יהיה הנאשם פטור מאותו משא ומתן משפטי, ואולם אותו פטר לא יהיה בו כדי זיכוי. 

קביעות שונות בדבר בתי-תשפט צבאיים. 

 16. פקודות-מאסר 

(1) בלי לפגוע בשום כוחות, שהוענקו בכל חוק אחר, או בכוחות, שהוענקו בתקנה 72, רשאי כל שופט-שלום או כל קצין בעל כתב-מינוי בחילות הממשלה או כל שוטר ממונה על תחנת-משטרה להוציא כתב-פקודה לאסור כל אדם, שהוא יכול לחשוד בו חשד מסתבר כי עבר עבירה שעליה נדונים בבית-משפט צבאי, וכל כתב-פקודה כזה יהיה הרשאה לכל חבר לחילות הממשלה או כל שוטר או מוכתר או אדם פרטי לאסור אדם כזה. 

(2) כדי להסיר ספק מצהירים בזה, שמתוך כפיפות לקביעותיה של תקנה 17 תחול פקודת הפרוצידורה הפלילית (מאסר וחפושים) על מאסרים שנעשו לפי הכוחות שהוענקו בתקנה הזאת ; ולצרכיה של הפקודה ההיא יהיו רואים אדם, שאסרו חבר לחילות הממשלה או מוכתר או אדם פרטי מכוח תקפו של כתב-פקודה שהוצא לפי התקנה הזאת, כאדם שאסרו אדם פרטי ללא פקודה. 

 17. שינוי בפרק ל"ג 

למרות קביעותיהן הקודמות של התקנות האלה אפשר להביא - ברשותו של נשיא בית-המשפט הצבאי - כל אדם, אשר נאשם בעבירה שעליה נדונים בבית-משפט צבאי והוא נמצא במשמרה של המשטרה, בפני בית-משפט צבאי, בלי להביאו בפני שופט-שלום, אם הובא כנ"ל במשך ארבעים ושמונה שעות מזמן מאסרו. 

 18. שחרור בערבות והחזרה למשמר [תיקון: 1946(4)]

(1) מקום שאדם כלשהוא, הנאשם בעבירה על התקנות האלה (בין שהיא עבירה שעליה נשפטים רק בבית משפט צבאי ובין שהיא עבירה אחרת) מתייצב או מובא בזמן כלשהיא בפני שופט שלום, יעביר שופט השלום - אם יידרש על כך על ידי היועץ המשפטי או המשנה ליועץ המשפטי או בשמם - את העניין לשפיטה בפני בית משפט צבאי, וכן - אם נמצא האדם הנאשם במשמר או שוחרר בערבות - ישחרר אותו בערבות או יחזירהו למשמר (כפי שיהיה שופט השלום עשוי להורות), כדי שיהיה מתייצב בפני בית המשפט הצבאי: בתנאי שבמקרה של אדם, שנאסר מפני שעבר, או שחושדים בו שעבר, עבירה שעליה נדונים בבית משפט צבאי ועליה חייבים מיתה, לא ישחרר שופט השלום אותו אדם בערבות אלא אם יאשר בכתב שוטר, בדרגה שאינה נמוכה מזו של מפקח, כי לדעתו לא יפגע אותו שחרור בעשיית משפט צדק. 

(2) בית-משפט צבאי רשאי להעניק שחרור בערבות בכל שלב של שפיטה שבפניו, אך לא באופן אחר. 

(3) סעיף 7 של פקודת השחרור בערבות, 1944, לא יחול במקרה של עבירות שעליהן נדונים בבית-משפט צבאי. 

(4) מתוך כפיפות לקביעותיה של התקנה הזאת תחול פקודת השחרור בערבות, 1944, בשינויים הנחוצים ביחס לערבות לפי התקנה הזאת. 

 19. הנהגת התביעה לדין וייצוג נאשם [1945(3)]

כל תביעה בפני בית-משפט צבאי ינהג אותה קטיגור של בית-משפט צבאי, הנאשם רשאי ללמד זכות על עצמו על ידי עורך דין. 

 20. עדות 

ביחס לעדות ינהגו בתי-משפט צבאיים לפי החוק האנגלי ולפי נהגם של בתי-המשפט המשמשים בשיפוט פלילי באנגליה; בתנאי שיהיה בית-משפט צבאי רשאי -אם נוכח לדעת שמעניין הצדק לעשות כן - להרשות כי תובא כל עדות מסויימת, אף-על-פי שבאנגליה לא היו מרשים להביאה, ואולם בכל מקרה ומקרה כזה ירשום ברשומה את הטעמים שהניעוהו לעשות כן. 

 21. קביעה כללית בדבר פרוצידורה 

כל שפיטה בבית-משפט צבאי הנוהג באופן תכוף, וביחס לכל עניין של פרוצידורה, שלא נקבע בתקנות האלה, ינקוט בית-המשפט באותו מהלך שיהיה נראה לבית-המשפט כמתכוון ביותר לעשות משפט-צדק. 

 22. שפיטות תהיינה כרגיל בפומבי 

בית-משפט צבאי רשאי לצוות כי שפיטה כל-שהיא שבפניו תתקיים - כולה או מקצתה - בדלתיים סגורות, אם נוכח לדעת כי לטובת הצדק או הבטיחות הציבורית מועיל הדבר לעשות כן.מתוך כפיפות לכך, תתקיימנה שפיטות בפני בתי-משפט צבאיים בפומבי. 

 23. עדים ומתורגמנים חייבים שבועה 

שבועה או הודעה בהן-צדק תוטל - לשמיעתו של בית-משפט צבאי - על כל עד ועל כל מתורגמן באותה צורה ובאותו אופן שעליהם יצהיר האדם המושבע, כי הם מחייבים את מצפונו; בתנאי שיהיה בית-המשפט רשאי לקבל - עקב כל טעם שיהיה נראה לו מספיק, ואותו טעם יירשם ברשומה - עדותו של כל עד שלא בשבועה ושלא בהתרעה בהן-צדק. 

 24. דיחוי מושב בית-המשפט 

בית-משפט צבאי רשאי לדחות את ישיבותיו בכל שלב של המשא-ומתן המשפטי, ולחזור ולהתאסף באותו מקום ובאותו זמן שיורה בית-המשפט.אם לא הוענק שחרור בערבות, רשאי בית-המשפט ליתן אותן הוראות, שתהיינה נראות לו נכונות, בדבר משמרו של הנאשם והתייצבותו בישיבה שדוחתה. 

 25. רשומת עניין המשפט 

נשיא בית-המשפט ירשום או יגרום כי תירשם רשומת ההאשמות, טענת הנאשם, סיכום של כל עדות שניתנה וכל מסירה שנמסרה בידי הנאשם או הקטיגור של בית-המשפט הצבאי, או בשמם, ותוצאות המשפט.הנשיא יחתום על כל צו של בית-המשפט לזיכוי של הנאשם או לחיובו בדין וגזר-דינו.כל אדם, שנדון בבית-משפט צבאי, יהיה זכאי - בכל זמן במשך שנתיים לאחר סיום השפיטה - בהעתק של הרשומה האמורה תמורת תשלום בשיעור של עשר פרוטות הדף שבו שבעים ושתים מלים. 

 26. הזמנה או כתב-פקודה לעדים 

מתלבן כי אדם כל-שהוא יכול למסור, או יש באחיזתו, עדות חשובה ואותו אדם לא יבוא להעיד מרצונו, או לא יראה אותה עדות מרצונו, יהיה מותר לכל קצין בעל כתב-מינוי בחילות הממשלה, או לכל שוטר הממונה על תחנת-משטרה, לשלוח הזמנה לאותו אדם, ולדרוש ממנו שיבוא בפני בית-משפט צבאי, או לדרוש ממנו להביא ולהראות לאותו בית-משפט לצרכי עדות כל דברים שבאחיזתו או בשליטתו, העשויים להיות נקובים או מתוארים תיאור מספיק באופן אחר בהזמנה; בתנאי שאם יש לאותו פקיד טעם להיות סבור שהאדם לא יבוא לפי הזמנה, יהיו אותם קצין או שוטר רשאים להוציא כתב-פקודה לאסרו, וכל פקודה כזאת יכולים לבצעה כל חבר לחילות הממשלה או כל שוטר. 

 27. שחרור עדים שנאסרו בכתב-פקודה 

נאסר עד לפי כתב-פקודה, יהיה בית-המשפט הצבאי רשאי לשחררו מן המשמר, לאחר שתומצא ערובה מניחה את הדעת, כי אותו עד יבוא למשפט, וכי יראה לצרכי עדות אותם דברים שבאחיזתו או בשליטתו, שיהיו עשויים להידרש. 

 28. מאסר על חדלון ציות להזמנה אז להוראה 

כל אדם, שהוזמן לבוא בפני בית-משפט צבאי, וללא תירוץ מסתבר חדל מלבוא ומלהראות לצרכי עדות דברים כל-שהם שבאחיזתו או בשליטתו, כאשר נדרש בהזמנה, או שלאחר בואו הוא הולך לו בלי שישיג רשות על-כך מבית-המשפט, או שהוא חדל מלבוא לאחר דיחוי המושב ולאחר שנצטווה לבוא, או כל אדם, שבהיותו נוכח בבית-המשפט, מסרב לציית לכל הוראה נאותה של בית-המשפט, או מעליב את בית-המשפט או כל חבר מחבריו, או מפריע או מעכב את המשא-והמתן המשפטי בבית-המשפט, יהיה בית-המשפט רשאי לגזור את דינו מיד למאסר לתקופה של שנתיים.שום דבר הכלול בזה לא ישפיע על היות כל אדם כזה צפוי לכל עונש או משא ומתן משפטי אחרים בגלל אותם הזנחה או סירוב. 

 29. עדים צפויים לחקירה שכנגד וחקירה משנית 

כל עדים, להבדיל מאדם נאשם המוסר הרצאת-דברים שלא בשבועה, המעידים בפני בית-משפט צבאי, יהיו צפויים לחקירה, חקירה שכנגד וחקירה משנית. 

 30. פסקי-דין וכו' של בתי-משפט צבאיים והכרעת הרמטכ"ל בהם [תיקון: 1947(8), 1947(9)] 

לא יהיה שום ערעור על כל פסק-דין, גזר דין, צו או הוראה (בין שניתנו שנחרצו או נערכו לפני כניסתן של תקנות ההגנה (שעת חירום)(תיקון מס' 8), 1947, לתקפן ובין לאחר מכן), של בית-משפט צבאי, או של הקצין רמטכ"ל ביחס לכל משא ומתן משפטי, חיוב בדין, או גזר דין של בית משפט צבאי, ושום פסק דין, גזר דין, צו, הכרעה, או הוראה כאלה לא יהיו נתונים להקשייה או לטענה, בין באמצעות כתב ובין בכל אופן אחר שהוא, מצד כל בית משפט או בפניו. 

 31. חיוב בדין בבית - משפט צבאי יהיה פה אחד 

שום אדם לא יחוייב בדינו בבית-משפט צבאי בהאשמה כל-שהיא, אלא בחריצת משפט שחרצוה הנשיא והחברים פה אחד. 

 32. יחס מיוחד 

כוחו של בית-משפט צבאי יהיה יפה לגמול יחס מיוחד בהטילם גזר-דין של מאסר. 

 33. עבריינים צעירים [תיקון: תש"י(2)]

בוטל. 

 33א. עבריינים צעירים [תיקון: 1947(15)]

כל בית משפט צבאי יהיה בית משפט לצרכי סעיפים 10, 11, 12, 13, 15, 18, 19, 20, 21, 22 ו- 23 של פקודת העבריינים הצעירים, 1937. 

פרוצידורה בשפיטה 

 34. האשמה תורצה בכתב 

משהובא הנאשם בפני בית-משפט צבאי לשפיטה, תירשם מהות ההאשמה שעל הנאשם בכתב, ותורצה לפניו בלשון שהוא מבין והוא יישאל אם הוא מודה באמיתותה או מכחיש אותה. 

 35. צירוף האשמות 

תהיה האשמה נפרדת לכל עבירה נבדלת, שעליה אומרים כי אותה עבר הנאשם. אבל אפשר להביא כל מספר של האשמות כאלה בבת אחת ואפשר לשפוט עליהן ביחד או לחוד, הכול כאשר יכריע בית-המשפט בכל זמן.הנאשם יטען טענה נפרדת ונבדלת על כל האשמה. 

 36. תיקון או החלפה בהאשמה והפרוצידורה שיש לנהוג לפיה 

בית-המשפט רשאי - לפי בקשתם של הקטיגור של בית-המשפט הצבאי או של הנאשם או על דעת עצמו, בכל שלב של המשא-והמתן המשפטי - לתקן את ההאשמה או לגרום שיאשימו את הנאשם בעבירה אחרת.לפני שימשיך בית-המשפט בשפיטה לאחר שתוקנה ההאשמה או ההחלפה כנ"ל, יהיה רשאי להעניק - כאשר יראה לנכון לפי ראות עיניו, בהתחשבו עם טובת ענייניו של הנאשם - דיחוי השפיטה, או להרשות כי הקטיגוריה או הסניגוריה תחזור ותקרא ותחקור עד כל-שהוא. 

 37. צירוף נאשמים 

כל מספר של נאשמים, שנאמר בהם כי הם אשמים בעבירות דומות או בעבירות הנובעות מאותה טראנסאקציה או מערכת טראנסאקציות, אפשר להאשימם ולשפטם ביחד או לחוד, ככל אשר יכריע בית-המשפט בכל זמן. 

 38. הפרוצידורה במקרה שפוקדים על שפיטות נפרדות 

מקום שהכריע בית-משפט צבאי, בכל שלב של המשא והמתן המשפטי, כי תיערכנה שפיטות נפרדות, יכולה כל אחת ואחת מאותן שפיטות להימשך מאותה נקודה של המשא ממתן המשפטי המשותף, שבה ציווה בית-המשפט על שפיטות נפרדות. 

 39. פרוצידורה בטענת אשם 

הודה הנאשם באמיתותה של האשמה כל-שהיא, יווכח בית-המשפט לדעת אם הנאשם מבין כראוי את טיבה של ההאשמה ואת תוצאות הודאתו באמיתותה לפני שיחייב את הנאשם בדינו לפי ההאשמה הזאת; משנוכח לדעת זאת כנ"ל, יהיה בית-המשפט רשאי לחייב את הנאשם בדינו, ולעמוד על העובדות של המשפט מתוך שמיעת עדים כל-שהם או מתוך הרצאת-דבריו של הקטיגור של בית-המשפט הצבאי (במידה שאין הנאשם משיג עליה), לפני שיוציא את גזר-דינו של הנאשם. 

 40. פרוצידורה בטענת בלתי-אשם 

(1) לא הודה הנאשם באמיתותה של ההאשמה או שסירב בית-המשפט מלקבל הודאה בהאשמה, יגש בית-המשפט לשמוע את דבריהם של הקטיגור של בית-המשפט הצבאי ושל עדיו, ולשמוע עדות אחרת (אם יש כזאת בנמצא), או לתת את דעתו עליה. 

(2) אין הנאשם נעזר בעורך-דין, ישאל בית-המשפט - עם סיום חקירתו של כל עד מצד התביעה - את הנאשם אם רצונו לשאול את העד ההוא שאלות כל שהן, ויגרום שתירשם תשובתו ברשומה. 

 41. זיכוי עם גמר הצגת המשפט מצד הקטיגוריה 

הגיע בית-המשפט לכלל דעה - עם סיום עניין המשפט מצד הקטיגוריה - כי עניין המשפט אין בו כדי לחייב את הנאשם להשיב על האשמה כל-שהיא, יזכה בית-המשפט את הנאשם מן ההאשמה ההיא. 

 42. פרוצידורה במקרה סניגוריה 

(1) נתלבן לבית-משפט - עם סיום עניין המשפט מצד הקטיגוריה - כי עניין המשפט יש בו כדי לחייב את הנאשם להשיב על האשמה כל-שהיא, ישאל אותו בית-המשפט אם רצונו להגיד מה-שהוא בתשובה על ההאשמה, או אם רצונו למסור עדות או לקרוא לעד כל-שהוא כדי ללמד זכות על עצמו, ובית-המשפט ישמע את עדותו של הנאשם (אם רצונו למסור עדות) ואת עדותם של כל עדים שנקראו ללמד זכות. 

(2) אומר הנאשם שיש לו עדים, אלא שאינם נוכחים, רשאי בית-המשפט לדחות - לפי ראות עיניו - את המשפט, וגם לנקוט - אם יראה לנכון - באמצעים כדי להשיג את בואם של אותם העדים. 

 43. נאומי סניגוריה וקטיגוריה 

עם סיום עניין המשפט מצד הסניגוריה רשאים הנאשם או עורך-הדין אשר לו לנאום בפני בית-המשפט, ולאחר-מכן רשאי הקטיגור של בית-המשפט הצבאי להשיב. 

 44. זיכוי יוכרז מיד 

אם יזכה בית-המשפט את הנאשם מהאשמה כל-שהיא, יוכרז מיד כי הנאשם נמצא זכאי, ואם נוגע הדבר בכל ההאשמות ייפטר הנאשם לביתו מיד. 

 45. חיוב וגזר-דין 

אם יחייב בית-המשפט את הנאשם על האשמה כל-שהיא, יגש להוציא את גזר-דינו של הנאשם בהתאם לחוק. 

 46. דין וחשבון ורשומה של הנשיא יועברו לרמטכ"ל 

בהקדם האפשרי לאחר סיום המשפט יכין הנשיא דין-וחשבון על עניין המשפט ויעביר אותו לרמטכ"ל יחד עם רשומת עניין משפט. 

 46א. נוכחות הנאשם בשעת שפיטה [תיקון: 1946(3)]

(1) כל אדם הנדון בבית משפט צבאי או בית משפט צבאי תכוף יהיה זכאי להיות נוכח בבית המשפט במשך כל השפיטה, כל זמן שהוא מתנהג כראוי. 

(2) אם מתנהג הוא שלא כראוי, רשאי בית המשפט, לפי שיקול דעתו, לצוות לסלק את הנאשם, ולהמשיך בשפיטה בהיעדרו, מתוך שיסדר אותו סידור שיהיה נראה לו - לפי שיקול דעתו - מספיק, כדי להודיע לנאשם על המתרחש בשפיטה ולאפשר לו ללמד זכות על עצמו. 

(3) בית המשפט רשאי - אם יראה לנכון - להרשות לנאשם להיות מחוץ לבית המשפט במשך השפיטה, כולה או מקצתה, באותם התנאים שיראם נאותים. 

(4) לקביעותיה של התקנה הזאת, תהיה נודעת נפקות למרות כל דבר סותר שבתקנות האלה. 

 46ב. נאשם שאינו שפוי בדעתו [תיקון: 1947(15)]

(1) נשפט אדם בפני בית משפט צבאי ונתלבן לבית המשפט כי אותו אדם אשם בעבירה שבה נאשם אלא שבשעת עשותו את העבירה לא היה מוכשר, עקב מחלה שהשפיעה על שכלו, להבין מה הוא עושה או לדעת שלא היה צריך לעשות את המעשה או שהיה צריך לעשות או אי המעשה, המהווים את העבירה, יחרוץ בית המשפט דין מיוחד של "אשם אך בלתי שפוי" (או "אשם אך בלתי שפוי מחמת שכרות") ויורה שאותו אדם ייעצר למשך זמן שירצה בו שר הביטחון. 

(2) אם תוך כדי שפיטה בבית משפט צבאי מתלבן לבית המשפט שהאדם הנאשם אינו שפוי בדעתו עד כדי כך שאי אשפר לשפטו, יורה בית המשפט כי אותו אדם ייעצר למשך זמן שירצה בו שר הביטחון. מקום שהעידו שני רופאים ממשלתיים שאדם העצור לפי קביעות תקנת המשנה הזאת שפוי הוא בדעתו, ונוכח שר הביטחון כי מן הנאות לעשות כן, יורה שאותו אדם יישפט בהתאם לחוק על העבירה שנאשם בה. 

(3) שר הביטחון רשאי לתת, מזמן לזמן, הוראות כפי שיראה לנאות בדבר שמירת בני אדם שניתנה הוראה לעצרם לפי קביעות התקנה הזאת. 

קיום בידי הרמטכ"ל 

 47. חיוב וגזר-דין טעונים קיום בידי הרמטכ"ל

לא יהיה נודע תוקף לחיוב בדין וגזר-דינו של בית-המשפט הצבאי, אלא במידה שיקויימו בידי הרמטכ"ל.עד אשר יקויימו אלה כנ"ל, יצווה בית-המשפט לעצור את הנאשם במשמר, ואותה תקופת-מעצר תיחשב - אם יקויים גזר-הדין והוא גזר-דין של מאסר - לחלק מגזר-הדין של מאסר שהוצא כנ"ל. 

 48. כוחותיו של הרמטכ"ל בשעת קיום 

הרמטכ"ל רשאי - בשעת הקיום - 

(א) לקיים את החיוב בדין ואת גזר-הדין; או 

(ב) להפוך את מה שמצא בית המשפט ולזכות את הנאשם ולהורות כי ישוחרר; או

(ג) לקיים את החיוב בדין ולעשות את כל הדברים הבאים או אחד מהם, היינו, להמתיק את גזר הדין או למחול עליו, לגמור יחס מיוחד, או להמיר את גזר הדין בגזר דין פחות שבית המשפט ההוא יכול לגמול לנאשם; או

(ד) למנוע קיום ולצוות על שפיטה חדשה בפני אותו בית המשפט עצמו או בפני כל בית משפט צבאי אחר. 

גזרי דין

 49. משמר עד שיקויים גזר הדין

לאחר שגמל בית משפט צבאי גזר דין לאדם כלשהו, ייעצר הלה במשמר עד קיום המשא ומתן המשפטי, ופקודה חתומה בידי הנשיא (או מי שבא אחריו במשרה זו) או בידי כל חבר של בית המשפט שחרץ את הדין תשמש הרשאה שלמה ומספקת לכל בני האדם. 

 50. צו בשעת קיום יישלח לבית המשפט הצבאי

לאחר קיום המשא ומתן המשפט יגרום הרמטכ"ל כי יישלח העתק הצו אשר לו, שיהיה חתום בידו, לנשיא בית המשפט הצבאי (או למי שבא אחריו במשרה זו), שחרץ את דינו של הנאשם או לחבר כלשהו של אותו בית משפט. משיקבלו את הצו האמור יגרמו הנשיא או החבר כנ"ל, כי תירשם רשומה על כך ברשומות בית המשפט. 

 51. צו חתום בידי הנשיא או חבר של בית המשפט ישמש הרשאה לביצוע גזר דין

העתק הצו של הרמטכ"ל שיהיה חתום בידי הנשיא (או למי שבא אחריו במשרה זו), או בידי חבר של בית המשפט הצבאי, שחרץ את דינו של הנאשם, ישמש הרשאה שלמה ומספקת לכל בני אדם בישראל לבצע את גזר הדין, ולשמור כהלכה כל הוראות הכלולות בצו האמור של הרמטכ"ל. 

 52. גזרי דין מוות [תיקון: 1947(8), 1947(9)]

(1) לקביעותיה של התקנה הזאת תהיה נודעת נפקות במקרה של גזרי דין מות שנחרצו בבתי משפט צבאיים. 

(2) כל גזר דין כזה יורה כי האדם שגזר דינו נחרץ כן ייתלה בצווארו עד שימות. 

(3) הרמטכ"ל רשאי מזמן לזמן להורות בצו אותן ההוראות (בין שתהיה נודעת להן חלות כללית ובין - מיוחדת), שיהיה עשוי להראותן נאותות, ביחס לכל העניינים הבאים או לעניין כלהוא מהם: 

(א) זמנה ומקומה של הוצאה להורג;

(ב) משמר האדם או בני האדם, שעליהם נחרץ הדין, עד להוצאתם להורג;

(ג) כל ענין אחר, הנוגע לגזר הדין או להוצאה להורג, או הנובע ממנו, לרבות מה ייעשה בגופה וקבורתה. 

(4) תקנות 288 עד 303 של תקנות בית הסוהר לא תחולנה במקרה של גזרי דין מות שנחרצו בבתי משפט צבאיים, אלא במידה שיהיה מותר להטילן בהוראות שניתנו בצו מאת הרמטכ"ל לפי התקנה הזאת. 

(5) לתקנה הזאת תהיה נודעת נפקות בין אם נחרץ גזר הדין המות לפי כניסתן של תקנות ההגנה (שעת חירום)(תיקון מס' 8), 1947, לתקפן ובין אם נחרץ לאחר מכן. 

 53. ביצוע גזר דין של מאסר

(1) כל גזר דין של מאסר, שגמלו בית משפט צבאי, יבוצע בבית סוהר בישראל, שנתכונן לפי פקודת בתי הסוהר, 1940, או כל פקודה המתקנת אותה או באה במקומה; בתנאי שבמקרה של אדם הכפוף למשמעת צבאית רשאי הרמטכ"ל, באישורו של שר הביטחון, להורות בצו - 

(א) שגזר הדין יבוצע בבית סוהר צבאי או בקסרקטין של מעצר בישראל;

(ב) מקום שהאדם מרצה את גזר דינו בבית סוהר, שנתכונן לפי פקודת בתי הסוהר, 1940, או כל פקודה המתקנת אותה או באה במקומה, שיועבר לרצות את שארית גזר דינו בבית סוהר צבאי או קסרקטין של מעצר בישראל;

(ג) מקום שהאדם מרצה את גזר דינו בבית סוהר צבאי או בקסרקטין של מאסר בישראל, שיועבר לרצות את שארית גזר דינו בבית סוהר שנתכונן לפי פקודת בתי הסוהר, 1940, או כל פקודה המתקנה אותה או באה במקומה. 

(2) כל צו שניתן לפי התקנה הזאת יכריע כל צו שניתן קודם לכן לפי התקנה הזאת. 

 54. הוראות המלך

הושמט מכוח סעיפים 11-12 לפקודת סדרי השלטון והמשפט, 1948. 

 55. ביקורה גזרי דין בידי הרמטכ"ל

הרמטכ"ל רשאי לבקר בכל זמן - אם נראה לו כי מועיל הדבר לעשות כן - גזר דין של בית משפט צבאי שקויים וכוחו יהיה יפה - לאחר אותה ביקורת - להמתיק את גזר הדין או למחול עליו, לגמול יחס מיוחד, או להמיר את גזר הדין בגזר דין פחות ממנו, שהיה בית המשפט עשוי לגמלו.

 56. כוחות חנינה וכו' של שר הביטחון אינם נפגעים

הושמט מכוח סעיפים 11-12 לפקודת סדרי השלטון והמשפט, 1948. 

 56א. בתי משפט צבאיים תכופים [תיקון: 1946, 1947(4), 1947(10), תשמ"ב]

(1) נוסף על בתי משפט צבאיים כל שהם, שנתכוננו לפי תקנה 13, רשאי הרמטכ"ל לכונן אותם בתי משפט צבאיים, שיורכבו מקצין יחיד בעל כתב מינוי בחילות הממשלה, אשר נתמנה בחתימת ידו של הרמטכ"ל, שיהיה הוא עשוי לראותם נחוצים לתכליותיהן של התקנות האלה, וכל בית משפט כזה יהיה קרוי להלן "בית משפט צבאי תכוף". 

(2) קביעותיהם של התקנות האלה תחולנה על בתי משפט צבאיים תכופים, כאילו שהיו בתי משפט צבאיים, פרט לכך. 

(I) שבית משפט צבאי תכוף יישב בדין באותם זמנים ומקומות, שיורה אותם הקצין המהווה אותו בית משפט;

(II) שכוחו של בית משפט צבאי תכוף לא יהיה יפה לגזור פסק דין של מיתה או לגמול מאסר העולה על שתי שנים או קנס העולה על הקנס הקבוע בסעיף 2)40) לחוק העונשין, התשל"ז-1977 או אותם מאסר וקנס גם יחד;

(III) חיוב בדין וגזר דין של בית משפט צבאי תכוף לא יהיו טעונים אישורו של הרמטכ"ל, אלא יהיו בני תוקף החל מיום תאריכם;

(IV) ביחס למציאו וגזר דינו של בית מפשט צבאי תכוף יהיה הרמטכ"ל רשאי - 

(א) להפוך את המציא ולזכות את הנאשם ולהורות שישוחרר. 

(ב) להמתיק או למחול את גזר הדין, לגמול איחד מיוחד או להמיר את גזר הדין בכל גזר דין קל ממנו, שהיה בית המשפט עשוי לגמול לנאשם. 

(V) רשומת המשא והמתן המשפטי של כל שפיטה בבית משפט צבאי תכוף תכלול את הדברים הבאים בלבד -

(א) את ההאשמה או ההאשמות;

(ב) טענות הנאשם;

(ג) ציון מספיק של העדות שנמסרה, כדי לאפשר הכנת דין וחשבון על השפיטה, אם ידרוש זאת הרמטכ"ל;

(ד) הממצא ופסק הדין;

(VI) דין וחשבון על כל משפט שנדון בבית משפט צבאי תכוף יש להכינו רק לכשידרוש זאת הרמטכ"ל;

(VII) כתב פקודה בחתימת ידו של הקצין, שמינה אותו הרמטכ"ל לכונן בית משפט צבאי תכוף, ישמש הרשאה מלאה ומספקת לכל בני אדם בישראל להוציא לפועל את גזר דינו של בית המשפט ואת כל ההוראות שיהיה הרמטכ"ל עשוי להורותן לאחר מכן ביחס לכך;

(3) בכל זמן לפני שיפסוק את מציאו על כל אשמה שהובאה לפניו, יהיה כוחו של בית משפט צבאי תכוף יפה להעביר אשמה כזאת לשפיטה בבית משפט צבאי שהורכב לפי תקנה 13 ולהחזיר את הנאשם למשמר, או לשחררו בערבות על מנת שיתייצב בפני אותו בית משפט צבאי, ולאחר מכן יהיה כוחו של אותו בית משפט צבאי יפה לדון ולהכריע באשמה האמורה ולעשות את כל הדברים בזיקה אל אותה אשמה, באותו האופן כאילו הובאה לפניו האשמה האמורה באינסטאנציה הראשונה. 

 56ב. קנסות שהוטלו בבתי משפט צבאיים [תיקון: 1946, 1947(15)]

(1) מקום שנתחייב אדם בדין על עברה בפני בית משפט צבאי, רשאי בית המשפט - מתוך כפיפות לקביעות התקנה 56א(2)(II) - להטיל גזר דין של מאסר וקנס או של קנס בלבד, תחת להטיל גזר דין של מאסר. 

(2) בית משפט צבאי רשאי לגמול אותו גזר דין של מאסר במקרה של אי תשלום קנס, שיהיה עשוי להיראות מסתבר לבית המשפט, נוסף על כל גזר דין של מאסר, שהוא מוסמך לגמלו באופן אחר. 

(3) לא שולם קנס כלשהוא, שהטילו בית משפט צבאי, אפשר לכפות תשלום אותו קנס בכל בית משפט שלום שנודע לו שיפוט בישראל, כאילו הוטל הקנס בו, וכאילו היה קנס שכוחו של בית המשפט האמור היה יפה להטילו. 

(4) כל כספים, המתקבלים מתשלום קנסות שהטילום בתי משפט צבאיים, ישולמו לקופת ההכנסות הכלליות של הממשלה. 

חלק ג' - עבירות שנדונים עליהן בבתי-משפט צבאיים בלבד

 57. קביעה כללית [תיקון: 1946]

(1) הפרות כל קביעה מקביעותיו של החלק הזה או כל צו שלפיו, תהיינה עבירות על התקנות האלה, שעליהן נענשים - לאחר חיוב בדין - בהענשות הנקובות. 

(2) לבתי משפט צבאיים בלבד יהיה נודע שיפוט לשפוט על אותן עבירות, ואף על האשמות בחיזוק ידיהם של עוברי אותן עבירות ועל נסיונות לעבור אותן עבירות. 

(3) שום דבר בתקנה הזאת לא יפגע בהיותו של כל אדם צפוי להיות נשפט על עבירה כל-שהיא על חוק כל-שהוא מלבד התקנות האלה. 

 58. עבירות ביחס לנשק-אש, חמרי נפץ רכוש וכו' [תיקון: 1946]

שום אדם לא -

(א) יירה בנשק אש כל-שהוא על כל אדם או על כל קבוצה של בני אדם, או לכל מקום שבני אדם עשויים להימצא בו, או

(ב) יזרוק או יניח פצצה, רימון יד או חפץ מבעיר מתוך כוונה לגרום מות או חבלה לאדם כל-שהוא או נזק לרכוש כל-שהוא, או

(ג) יישא כל נשק אש, תחמושת, פצצה, רימון יד או חפץ נפיץ או מבעיר ללא תעודת היתר שהוענקה בידי מפקד צבאי או מטעמו, או בדרך אחרת מאשר בהתאם לדבריה ולתנאיה של אותה תעודת-היתר, או. 

(ד) יהיה חבר לכל קבוצה או חבר של בני אדם, שחבר אחד או יותר מהם עברו - בזמן היותם חברים לקבוצה או לחבר - או עוברים עבירה על התקנות האלה.

הענשה: מיתה או אותו עונש פחות מזה, אשר יהיה בית המשפט עשוי לצוות עליו.

 59. עבירות שונות נגד קיום סדר ציבורי [תיקון: 1946]

שום אדם לא - 

(א) יאחז ברשותו שום נשק אש, תחמושת, פצצה, רימון יד או חפץ נפיץ או מבעיר, אלא אם כן מחזיק 

(I) ברשיון בן תוקף לעשות כן, שהוצא לפי כל חוק, להבדיל מן התקנות האלה, או

(II) תעודת היתר, שהוענקה בידי מפקד צבאי או מטעמו, והוא ממלא אחר הדברים והתנאים המצורפים אל רשיונו או תעודת ההיתר שלו, או

(ב) יאחז ברשותו כל נשק, כלי או חפץ או דבר המתוכן או מסוגל לגרום מות או חבלה רצינית, או

(ג) ייצר כל נשק אש, תחמושת, פצצה, רימון יד, או חפץ נפיץ או מבעיר, ללא תעודת היתר, שהוענקה בידי מפקד צבאי או מטעמו, או באופן אחר מאשר בהתאם לדבריה ולתנאיה של אותה תעודת-היתר, או

(ד) ישמיד, יזיק יפריע, יסכן או יפגע, או יעשה כל פעל או יאשם בחדלון מעשה המחושבים להשמיד, להזיק, להפריע, לסכן או לפגוע כל אחד מן הדברים הבאים, או בפעולתם, בשימושם או בבטחונם של כל אחד מן הדברים הבאים, היינו, כל אנייה, אווירון, נמל, רציף, מסעד, מקום קשירה, שדה תעופה, מסילת ברזל, נתיב מים, מסילת טראם, דרך, דרך עפר, קטר, מרכבה, כלי משא או עגלה או כל אמצעי אחר של הובלה ציבורית, או כל מפעל, מוסדה, קו ממסרת או ציוד אחר, המשמש או מוסגל לשמש לייצורם, הספקתם, החסנתם, העברתם, מסירתם או תפלגתם של מים, דלק, גאז או חשמל, או רכוש כלשהוא של הממשלה או של חילות הממשלה, או

(ה) יתקרב או יימצא בקרבתו של, או ייכנס אל, כל רכוש כזה, שעליו מרומז בפסקה (ד), לתכלית עשיית כל פעל שנאסר בפסקה ההיא, או

(ו) יבצר כל שטח או מקום, או

(ז) יהיה חבר לכל קבוצה או חבר של בני אדם, שחבר אחד או יותר מהם עברו - בזמן היותם חברים לקבוצה או לחבר - עוברים עבירה של התקנה הזאת. 

הענשה: מאסר עולם או אותו עונש פחות מזה, אשר יהיה בית המשפט עשוי לצוות עליו. 

 60. לבישת מדים שלא בהיתר וכו' [תיקון: 1946]

(1) שום אדם לא - 

(א) ילבש שום מדים של חילות כלשהם של הממשלה או של חיל המשטרה, או של כל חיל מזויין של ארץ זרה, אם אינו זכאי בכך, או

(ב) ילבש שום חפץ מלבוש או חפץ אחר, העלולים להיחשב בטעות לאותם מדים כלשהם, שנזכרו בפסקה (א), אלא אם יניח את דעתו של בית המשפט שלא נתכוון להטעות כך. 

הענשה: מאסר עולם או אותו עונש פחות מזה, אשר יהיה בית המשפט עשוי לצוות עליו.

(2) לצרכיה של התקנה הזאת כולל המונח "מדים" כיסוי ראש, תו, סמל, סמל של יד, מלבוש, ציוד וכל חפץ המהווה חלק של מדים. 

 61. מדים בלתי רשמיים וכו' [תיקון: 1945(3), 1946]

שר הביטחון רשאי לאסור, לצמצם או להסדיר בצו לבישה או שימה לראווה של כל בגד או חפץ מלבוש או חפץ אחר מיוחדים שניקבו בשמם. 

הענשה על הפרת הצו: מאסר שלא יעלה על שלוש שנים. 

 62. אימוניים צבאיים שלא בהיתר [תיקון: 1945(3), 1946]

שום אדם לא -

(א) יאמן או יאמן אימון צבאי כל אדם אחר בשימוש בנשק או במלאכת תרגילים, תנועות או מערכות פעולה צבאיים, או

(ב) יאומן כל אימון או אימון צבאי כזה, או

(ג) יהיה נוכח בכל אימון או אימון צבאי כזה. 

הענשה: מאסר שלא יעלה על שבע שנים. 

 63. התחפשות [תיקון: 1946]

לא ישתמש שום אדם בהתחפשות כל שהיא בנסיבות כלשהן, שבהם עלול השימוש בהתחפשות לפגוע, או להיעשות פוגע, בשלום הציבור או בהגנתה של ישראל או בקיום הסדר ציבורי. 

הענשה: מאסר שלא יעלה על שלוש שנים. 

 64. מתן מקלט [תיקון: 1946]

לא יעזור שום אדם ולא יתן מקלט לכל אדם אחר, העוסק, או שהיה עוסק, בכל פעולה, הפוגעת בשלום הציבור, בהגנתה של ישראל או בקיום הסדר הציבורי או העובר, או שעבר, עבירה שנדונים עליה רק בבית משפט צבאי בלבד, בין מתוך מתן ידיעות בין מתוך מתן מחסה, מזון, משקה, כסף, בגדים, נשק, תחמושת, מוחסנות, מספוא, פטרוליאום או דלק אחר, אמצעי הובלה, ובין בדרך אחרת. 

הענשה: מאסר שלא יעלה על חמש שנים. 

 65. עדות שקר וכו' [תיקון: 1946]

לא יעיד שום אדם עדות שקר בכל משא ומתן משפטי בפני בית משפט צבאי או יתנהג התנהגות בלתי הוגנת בפני כל בית משפט כזה. 

הענשה: מאסר שלא יעלה על חמש שנים. 

חלק ג'א - חיזוק ידיים ונסיון

 66. חיזוק ידיים [תיקון: 1946] 

(1) לצרכיה של התקנה הזאת יהיה כל אדם מחזק ידיהם של עוברי עבירה על התקנות האלה, אם - ביודעים ובמזיד - הוא מסייע או יועץ או גורם לעשיית העבירה ההיא, בין שהאדם שחוזקו ידיו עובר למעשה את העבירה ההיא או יכול מבחינת החוק לעבור אותה, ובין שאינו עובר או אינו יכול כנ"ל לעבור אותה. 

(2) כל אדם, המחזק ידי עוברי עבירה על התקנות האלה, יאשם בעבירה ויהיה צפוי לכך שינהגו בו, יעשימוהו, ישפטוהו ויענישוהו כאילו הוא עצמו עבר את העבירה, שאת ידי עובריה חיזק. 

 67. נסיונות [תיקון: 1946]

(1) לצרכיה של התקנה הזאת יהיו רואים אשם שהוא מנסה לעבור עבירה באמצעים המוסגלים לביצועה, ומגלה את כוונתו באיזה פעל גלוי, אבל אינו מבצע את כוונתו עד כדי כך שיהיה עובר את העבירה. אין חשיבות נודעת לכך, אלא במידה שהדבר נוגע בהענשה, אם עושה העבריין כל מה שנחוץ מצדו כדי להשלים את מעשה העבירה, או אם נמנע ביצועה השלם של כוונתו עקב נסיבות שאינן תלויות ברצונו, או אם הוא חדל מעצמו מלהמשיך בביצוע כוונתו. כן אין חשיבות נודעת לכך, אם עקב נסיבות בלתי ידועות לעבריין אי-אפשר בעצם לעבור את העבירה. 

(2) כל אדם המנסה לעבור עבירה יאשם בעבירה, ומשיתחייב בדין עליה, יהיה צפוי להענשה כלהלן, היינו:

(א) למאסר עולם, אם היתה העבירה, שניסה לעבור אותה, עושה את העבריין צפוי לעונש מיתה משיתחייב בדין;

(ב) למאסר שלא יעלה על עשר שנים, אם היתה העבירה, שניסה לעבור אותה, עושה את העבריין צפוי למאסר עולם, משיתחייב בדין; 

(ג) בכל מקרה אחר - להענשה, שלא תעלה על מחציתה של ההענשה הגדולה ביותר, שהיה צפוי לה, אילו עבר למעשה את העבירה שניסה לעבור אותה. 

(3) מתוך כפיפות לקביעותיה של תקנה 57 אפשר לשפוט על עבירה של נסיון לעבור עבירה בכל בית משפט, שהיה לו שיפוט לשפוט על העבירה שניסה לעבור אותה: בתנאי שכוחו של בית משפט שלום לא יהיה יפה לגמול כל הענשה העולה על הענשה שהיה יכול לגמלה, אילו נעשה העבירה. 

חלק ד' - עבירות שעליהן נדונים בבתי משפט אזרחיים

 68. קביעה כללית [תיקון: 1946]

מבלי לפגוע בקביעותיה של תקנה 15, תהיינה כל עבירות על התקנות האלה, להבדיל מאלה שהוכרז עליהן בתקנה 57, שהן ניתנות להיות נדונות רק בבתי משפט צבאיים בלבד, ניתנות להיות נדונות בבתי משפט אזרחיים; ופרט למה שנקבע באופן אחר, יהיה החוק הפלילי הכללי של ישראל עשוי לחול ביחס לעבירות על התקנות האלה כשהן נדונות או יש לדון עליהן כן. 

 69. עונש כללי [תיקון: 1946] 

מקום שלא נקבע עונש מיוחד על העבירה, אפשר לשפוט אדם, שיש לשפטו בביתי משפט אזרחיים, באופן תכוף, בין בבית משפט שלום ובין בבית משפט מחוזי, וכן - 

(א) אם יהיה נשפט באופן תכוף בבית משפט שלום, יהיה צפוי - משיתחייב בדין - למאסר של שישה חדשים או לקנס של מאה לירות או לאותם מאסר וקנס כאחד;

(ב) אם יהיה נשפט באופן תכוף בבית משפט מחוזי, יהיה צפוי - משיתחייב בדין - למאסר של חמש שנים או לקנס של אלף לירות, או לאותם מאסר וקנס כאחד. 

 70. שינוי מקום משפט [תיקון: 1946]

למרות כל קביעת חוק על היפוכו של דבר אפשר יהיה לערוך שפיטה, שעניינה בחלק זה, בכל בית משפט בישראל, בפני שופט מחוזי או שופט שלום, הכול לפי העניין, שלו שיפוט בכל חלק מחלקי ישראל. 

 71. פשעים [תיקון: 1946]

כדי להסיר ספק מוצהר בזה, כי עבירות שעליהן נדונים בבית משפט אזרחי, אשר עליהן נענשים - ללא חיוב קודם בדין - אם נדונים עליהן בבית משפט מחוזי, עונש מיתה או עונש מאסר ליותר משלוש שנים, הן פשיעות למרות העובדה, שאילו היו נדונות באופן אחר, היו נענשים עליהן איזה עונש פחות מזה. 

 71א. קביעות בדבר שפיטות תכופות בבתי משפט מחוזיים [תיקון: 1946(4)]

(1) מקום שאדם כלשהוא, הנאשם בעבירה על התקנות האלה שעליה נשפטים באופן תכוף בבית משפט מחוזי (בין שהיא עבירה עליה נשפטים רק באופן כזה ובין שהיא עבירה אחרת, בין שהיא פשיעה ובין שהיא עבירה אחרת), מתייצב או מובא בכל זמן בפני שופט שלום, יעביר שופט השלום - אם יידרש על כך על ידי היועץ המשפטי או נציגו, או בשמם - את העניין לשפיטה תכופה בבית המשפט המחוזי; וכן - אם נמצא האדם הנאשם במשמר או שוחרר בערבות - ישחרר אותו בערבות או יחזירהו למשמר (כפי שיהיה שופט השלום עשוי להורות), כדי שיהיה מתייצב לפני בית המשפט המחוזי. 

(2) הועבר העניין לשפיטה תכופה בבית משפט מחוזי, רשאים היועץ המשפטי או נציגו או שוטר כלשהוא לתייק בבית המשפט המחוזי האשמה שבכתב חתומה בידיהם. 

(3) מתוך כפיפות לקביעותיהן של התקנות האלה תחולנה קביעותיה של פקודת שיפוט בתי משפט שלום, 1939, (או כל פקודה המתקנה אותה או באה במקומה), המתייחסות לשפיטה תכופה על עוונות בבתי משפט מחוזיים וערעורים עליהם, וקביעותיהן של תקנות בתי המשפט המחוזיים (משפטים תכופים), 1938 (או כל כללים המתקנים אותן או באים במקומן), במידה שהן יכולות להיות חלות, ביחס לשפיטות תכופות על עבירות (בין שהן פשיעות ובין שהן עוונות) בבתי משפט מחוזיים, לפי התקנות האלה, כשם שהן חלות ביחס לשפיטות תכופות בבתי משפט מחוזיים על עוונות - בהמשך לסעיפים 7 ו- 9 של פקודת שיפוט בתי משפט השלום, 1939, או כל קביעה של חוק המתקנת אותם או באה במקומם. 

(4) קביעות התקנה הזאת תחולנה (מתוך כפיפות לכל לימודי זכות צודקים) בין שבוצעה העבירה לפני כניסתן של תקנות ההגנה (שעת חירום)(תיקון מס' 4), 1946, לתקפן ובין שבוצעה לאחר כך. 

(5) מקום ששפיטה תכופה על עבירה על התקנות האלה תהיה תלוייה ועומדת בבית משפט מחוזי בשעה שתיכנסנה לתקפן תקנות ההגנה (שעת חירום)(תיקון מס' 4), 1946,יהיה מותר לנאשם לוותר בנוכחות בית המשפט על כל טענה כי הוא (מובא) שלא כדין לפני בית המשפט, או על כל השגה על הרצאת הדברים שבהאשמה, שאותה טען, ולאחר מכן יהיה בית המשפט רשאי להמשיך בשפיטה, והשפיטה לא תהיה נתונה להשגת מחאה רק בגלל הדברים שעליהם ויתר. 

חלק ה' - קביעות החלות כאחת על עבירות שעליהן נדונים בבית-משפט צבאי ועל עבירות שעליהן נדונים בבית-משפט אזרחי. 

 72. מאסר 

(1) כל חבר לחילות הממשלה וכל שוטר וכל מוכתר רשאים לאסור ללא פקודה כל אדם, שהם עשויים למצאו עובר - או שהם חושדים בו חשד מסתבר כי עבר -עבירה על התקנות האלה. 

(2) כדי להסיר ספק מצהירים בזה כי - מתוך כפיפות לקביעותיה של תקנה 16 -תחול פקודת הפרוצידורה הפלילית (מאסר ובדיקות) על מאסרים שבוצעו לפי הכוחות, שהוענקו בתקנה הזאת, כדרך שהיא חלה על מאסרים שבוצעו לפי הכוחות שהוענקו בפקודה ההיא ; ולצרכיה של הפקודה ההיא יהיו רואים אדם, שנאסר בידי חבר לחילות הממשלה או בידי מוכתר לפי הכוחות שהוענקו בתקנה הזאת, כאילו נאסר בידי אדם פרטי. 

 73. עבירות שעברו איגודים 

מקום שאדם, אשר נתחייב בדין בשל עבירה על תקנה מן התקנות האלה, הוא גוף מאוגד, יהיו רואים כל אדם, שהיה בזמן מעשה-העבירה מנהל או פקיד של הגוף המאוגד, כאשם בעבירה ההיא, אלא-אם יוכיח שנעשתה העבירה בלא ידיעתו, או ששקד כל שקידה ראויה כדי למנוע את מעשה-העבירה. 

 74. תפיסה, החרמה וכו' [תיקון: 1946(2)]

(1) רשאי כל חבר לחילות הממשלה וכל שוטר לתפוס ולעצור כל סחורות, חפצים, תעודות או דברים, שיש לו טעם לחשוד שלגביהם נעשתה עבירה על התקנות האלה, או שיש לו טעם לחשוד שבהם השתמשו בעשיית כל עבירה כזאת או בהקילת כל מעשה-עבירה כזה, או שיש לו טעם לחשוד בהם כי הם משמשים ראייה בכל מעשה-עבירה כזה. 

(2) כל סחורות, חפצים, תעודות או דברים, שלגביהם נעשתה עבירה על התקנות האלה, או שבהם השתמשו בעשיית כל עבירה כזאת, או בהקילת כל מעשה-עבירה כזה, מכריזים עליהם בזה כי יהיו מוחרמים לממשלת ישראל וייעשה בהם באותו אופן שיורהו שר הביטחון, בין בדרך כלל ובין בכל מקרה מיוחד או סוג מיוחד של מקרים. 

(3) כל סחורות, חפצים, תעודות או דברים, שנתפסו ונעצרו לפי התקנה הזאת כחשודים שהם צפויים להחרמה, ונמצא בהם לאחר-מכן שאינם צפויים לכך, ישוחררו. 

(4) כל סחורות, חפצים, תעודות או דברים, שנתפסו ונעצרו לפי התקנה הזאת כחשודים על היותם ראייה למעשה-עבירה, ישוחררו, אם נמצא בהם שאינם משמשים ראייה כזאת. 

 75. כוחות להיכנס למקומות, אתרים, כלי-רכב, אנייה או אווירון, ולחפש בהם 

כל קצין בעל כתב-מינוי בחילות הממשלה, כל חבר לחילות הממשלה, שהרשהו על-כך באופן כללי או באופן מיוחד כל קצין בעל כתב-מינוי שבהם, כל שוטר בדרגת מפקח ובדרגה גבוהה מזאת, או כל שוטר, שהרשהו על-כך באופן כללי או באופן מיוחד שוטר בדרגת סגן-מפקח משטרה או בדרגה גבוהה מזאת, רשאים להיכנס או לרדת - בכל זמן - לכל מקום, אתר, כלי-רכב, אנייה או אווירון, שהם מקום, אתר, כלי-רכב, אנייה או אווירון, שעלול להיות לו טעם לחשוד בהם כי משתמשים בהם -או שהשתמשו בהם זה-מקרוב - לכל תכלית, הפוגעת בשלום הציבור, בהגנה על ישראל, בקיום הסדר הציבורי או לתכלית של התקוממות, מרד או מהומה, או בקשר אליה או שהוא עשוי לחשוד בהם כי נמצאים שם אדם שעבר עבירה על התקנות האלה, או סחורות, חפץ, תעודה או דבר הצפויים להיתפס לפי תקנה 74, ורשאי הוא לחפש כל מקום, אתר, כלי-רכב, אנייה או אווירון וכל אדם הנמצא בהם או היוצא מהם. 

 76. חיפוש בבני אדם 

כל חבר לחילות הממשלה וכל חבר לחיל-משטרה רשאים לעצור ולחפש כל אדם שיש להם טעם לחשוד בו שהוא משתמש בכל חפץ, או נושא כל חפץ, הצפוי לתפיסה לפי תקנה 74, או כל בעל-חיים, שהוא עשוי לחשוד בו שנמצא עליו כל חפץ כזה. 

 77. העמדת כלי-רכב, אנייות ואווירונים 

(1) כל פקיד, המורשה בתקנות האלה להיכנס או לרדת בכל כלי-רכב, אנייה או אווירון, רשאי להעמיד או לעצור אותם מתוך שימוש בכוח-הזרוע אם יש צורך בכך. 

(2) חדל אדם כל-שהוא, שבידו הפיקוד או הממונות על כל כלי-רכב, אנייה או אווירון, מלהעמיד אותם מיד, משדרש ממנו כל פקיד כזה - בעל-פה או באמצעות אות או באמצעי אחר כל-שהוא - לעשות כן, יאשם בעבירה על התקנות האלה. 

 78. השגת אחיזה, מקום שאחיזה היא עבירה 

כדי להסיר ספק מצהירים בזה, כי מקום שאחיזה ברכוש או בדבר כל-שהוא, או אחיזה בהם בנסיבות נקובות, היא עבירה על התקנות, תהווה גם השגת אחיזה, או השגה אחיזה בנסיבות ההן, באותם רכוש או דבר - את העבירה ההיא. 

 78א. פיטורים [תיקון: 1946]

לא יהיה עבירה על התקנות האלה שום דבר, הנעשה בידי חבר כלשהו לחילות הממשלה, או בידי שוטר כלשהוא, או בידי פקיד אחר כלשהוא של הממשלה, הפועלים בשעת מילוי חובתם מכוח תפקידם. 

 78ב. חובת ההוכחה [תיקון: 1946]

אדם כלשהוא, שנאשם בעבירה על התקנות האלה, תהיה עליו החובה להוכיח כי משפטו נמצא בגדר פיטורים כלשהם, שנוצרו בתקנה המתארת את העבירה או באופן אחר, או להוכיח שפוטר מדרישה כלשהיא, או שאחז בכל רשיון, תעודת היתר, הסכמה או הרשאה. 

 78ג. מאסר [תיקון: 1946]

שר הביטחון רשאי לקבוע בצו שאפשר להשתמש במקומות נקובים (שאינם בתי סוהר לצרכיה של פקודה בתי הסוהר) לריצוי כל מאסר שבני אדם צפויים לו עקב חיובם בדין על עבירות על התקנות האלה, והוא רשאי לתת אותן הוראות, שיהיה עשוי לראותן נאותות לשם הבטחת שליטה והנהלה נאותים באותם מקומות וקיום הסדר בהם והענשת בני אדם, האשמים בהפרעת סדר בהם. מקום שאליו מתייחס צו לפי התקנה הזאת, יהיו רואים אותו - לצרכי תקנה 53 של התקנות האלה - כבית סוהר שנתכונן לפי פקודת בתי הסוהר, 1940, או לפי כל פקודה המתקנה אותה או באה במקומה. 

חלק ו' - פיקוח בשעת-חירום על כלי-רכב של מנוע.

 79. חלותו של חלק זה 

כל-אימת שיהיה שר הביטחון סבור כי נחוץ או מועיל לעשות כן לשם הבטחת שלומו של הציבור, הגנתה של ישראל, קיומו של הסדר הציבורי או דיכויים של התקוממות, מרד, או מהומה, יהיה רשאי מזמן לזמן להטיל בצו את החלק הזה של התקנות האלה על כל מחוז או חלק של מחוז, וכן יהיה רשאי לשנות או להפקיע כל צו כזה באותו אופן. 

 80. פירוש [תיקון: 1946(2)]

בחלק זה - 

"אות שעת-חירום" מובנו אות שמשמיעים אותו באמצעות צופר, והוא מורכב מערכת תקיעות הבאות בזו אחר זו, וכל תקיעה ותקיעה נמשכת עשר שניות בקירוב ולאחריה באה הפסקה הנמשכת חמש שניות בערך; 

"אות הפסקת שעת-חירום" מובנו אות שמשמיעים אותו באמצעות צופר, והוא תרועה רצופה הנמשכת שתי דקות בקירוב ; 

"מחוז" מובנו כל מחוז, או חלק של מחוז, שעליהם הוטל החלק הזה של התקנות האלה ; 

"רשות" מובנה כל קצין בעל כתב-מינוי בחילות הממשלה או כל שוטר בדרגת סגן-מפקח של המשטרה או בדרגה גבוהה מזאת, או כל שוטר אחר, שהרשהו על-כך בכתב המפקח הכללי של המשטרה או מפקח משטרה. 

 81. כוחה של רשות 

(1) כל-אימת שאירע מעשה שלדעתה, של הרשות הוא מסכן, או עלול לסכן, את שלומו של הציבור, הגנתה של ישראל, או קיומו של הסדר הציבורי, או דיכויים של התקוממות, מרד או מהומה, והרשות רואה לנחוץ לעשות כן, תהיה הרשות רשאית לאסור - באמצעות מתן אות שעת-חירום - את תנועתם של כלי-רכב מנוע מנועיים בתחומי מחוז. 

(2) מקום, שלאחר שניתן אות שעת-חרום בתחומי מחוז לפי תקנת-משנה (1), סבורה הרשות שאין עוד צורך לאסור את תנועתם של כלי-רכב מנועיים בתחומי המחוז, תהיה הרשות רשאית ליתן - או לגרום שיינתן - אות הפסקת שעת-חירום, שיבטל את אות שעת-חירום. 

 82. איסור תנועת כלי רכב של מנועיים [תיקון: 1946]

כל-אימת שיינתן אות שעת-חירום בתחומי מחוז, לא יהיה, ולא ימשיך להיות, כלי רכב מנועי (להבדיל מכלי-רכב מנועי שהוא בשליטתה של הרשות) בתנועה במחוז, עד שיינתן אות הפסקת שעת חירום, המבטל את אות שעת החירום; ואם יהיה, או ימשיך להיות, כל כלי רכב מנועי בתנועה בניגוד לתקנה הזאת, יהיו רואים את בעליו וכל אדם שכלי הרכב נמצא בשליטתו וכל אדם, הנמצא בכלי הרכב, כאיו חדלו מלמלא אחר התקנה הזאת. 

 83. עונשים 

כל אדם, החדל מלמלא אחר תקנה 82, יאשם בעבירה על התקנות האלה, ובלי לפגוע בכל קביעות אחרות של התקנות האלה יהיו כל שוטר או כל חבר לחילות הממשלה רשאים לנקוט בכל אותם צעדים ביחס לאותו אדם ולכלי-הרכב מנועי הנדון, העשויים להיות נחוצים במידה מסתברת כדי להשיג מילוי אחר תקנה 82. 

חלק ז' - התאחדויות בלתי-מותרות

 84. מובן ביטוי "התאחדות בלתי מותרת" [תיקון: 1947(13)]

(1) בחלק זה מובנו של הביטוי "התאחדות בלתי-מותרת" הוא כל חבר בני אדם, בין שהוא מאוגד ובין שאינו מאוגד, ויהי נודע בכל שם שהוא (אם נודע לו שם) מזמן לזמן, אשר - 

(א) ממליץ, מסית, או מעודד בחוקתו או בתעמולתו אחת מן הפעולות בלתי-המותרות הבאות, היינו - 

(I) מיגור חוקתה של ישראל או ממשלת ישראל בכוח-הזרוע או באלימות ; 

(II) גרימת שואה או בוז, או הסתה לאיבה, כלפי ממשלת ישראל או שר משריה בתפקידו הרשמי ; 

(III) השמדת רכושה של ממשלת ישראל, או פגיעה בו ; 

(IV) פעלי אימתנות המכוונים כנגד ממשלת ישראל או כנגד משמשי ממשלת ישראל; או שעשה אותם פעלים כל-שהם שנזכרו בפסקת-משנה (III) ,(II) או (IV) של הפסקה הזאת, או התיימר שהיה אחראי להם, או מעורב בהם ; או 

(ב) הכריז עליו שר הביטחון שהוא התאחדות בלתי-מותרת; וכולל, כל סניף, מרכז, ועד, קבוצה, סיעה או מוסד של כל חבר כזה. 

(2) עם כניסתה לתוקפה של הכרזה מאת שר הביטחון, לפי פסקה (ב) של תקנת משנה (1), כי חבר בני אדם כלשהוא הוא התאחדות בלתי מותרת, תהיינה נובעות התוצאות הבאות, דהיינו:

(א) כל אדם, שבאחיזתו, משמרו או שליטתו נמצא רכוש כלשהוא (וביטוי זה מובנו נכסי מיטלטלים ונכסי דלא ניידי מכל המינים) של ההתאחדות, וכן כל אדם שבידו חשבון או פקדון כלשהם של ההתאחדות, או שהוא עשוי או יהיה עשוי לשם סכום כלשהוא להתאחדות, ישלח בדואר רשום לשר האוצר, במשך 48 שעות, הודעה בכתב על העובדה ההיא (במסירת פרטים נכונים ומלאים על כך); 

(ב) שר האוצר רשאי לתת הוראות לכל אדם כזה (בין שמילא האדם ההוא אחרי תקנת משנה (1) ובין שלא מילא אחריה) המשמיטות כל רכוש כזה, או את הסכום המגיע לפי כל חשבון כזה, או את הפקדון - או את הסכום - המשתלם, לטובת שר הביטחון, והדורשות מכל אדם כזה להעביר, למסור או לשלם את אלה, או לעשותם מצויים באופן אחר, לרשותו של שר הביטחון, באותו אופן העשוי להיות מותקן בהוראות;

(ג) שום אדם לא יסלק את האחיזה בכל רכוש, חשבון, פקדון או סכום משתלם, הנזכרים בפסקה (א), או את המשמר או השליטה עליהם, ולא יטפל באלה ולא יפרוש מאלה, שלא בהתאם להוראות שניתנו לפי פסקה (ב), ללא רשות שניתנה בידי שר האוצר או מטעמו;

(ד) כל שוטר ואדם, שאותם הרשה על כך שר האוצר בדרך כלל או במיוחד, רשאים להיכנס לכל מקום, שבגינם עשוי להיות להם נימוק להאמין כי בהם נמצא רכוש כלשהוא או תעודה כלשהיא המתייחסת לכל רכוש או חשבון או פקדון או סכום משתלם, הנזכרים בפסקה (א), והם רשאים לחפש במקום האמור, וכן רשאים הם לבדוק כל רכוש כזה או תעודה כזאת ולקנות מהם אחיזה ולעכבם בידיהם, עד שיתן שר האוצר את ההוראות לפי פסקה (ב);

(ה) כל אדם ימסור באמיתות כל ידיעות שברשותו, שאותן יתבע שר האוצר, או כל אדם הפועל לפי פקודותיו הכלליות או המיוחדות, בדבר כל רכוש, חשבון, פקדון או סכום משתלם, הנזכרים בתקנת משנה (א);

(ו) כל אדם, המפר קביעה כלשהיא של תקנת המשנה הזאת, או של כל הוראה או דרישה לפיה, יאשם בעבירה על התקנות האלה. 

 85. עבירות [תיקון: 1946, 1947(16), תשל"ט]

כל אדם, אשר - 

(א) הוא חבר להתאחדות בלתי-מותרת, או פועל כחבר, או 

(ב) מנהל, או עוזר להנהלת התאחדות בלתי-מותרת, או מחזיק במשרה או עמדה כל-שהיא בהתאחדות בלתי-מותרת או תחת מרותה, או 

(ג) עושה עבודה כל-שהיא או מבצע שירות כל-שהוא בשביל התאחדות בלתי-מותרת, אלא-אם יוכיח שהאמין בתום-לבב כי העבודה או השירות לא היו בשביל התאחדות בלתי-מותרת, או 

(ד) נוכח באסיפה כל-שהיא של התאחדות בלתי-מותרת, או 

(ה) מרשה או מניח שתיערך אסיפה כל-שהיא של התאחדות בלתי-מותרת בבית, בניין או מקום כל-שהם, השייכים לו או מוחזקים בידו או בשליטתו, אלא-אם יוכיח שלא ידע על האסיפה ולא סייע לה בחשאי או שהאמין בתום-לבב כי האסיפה לא היתה אסיפה של התאחדות בלתי-מותרת, או 

(ו) נמצא באחיזתו, במשמרו או בשליטתו ספר, חשבון, כתב-עת, עלון-יד, כרזה, עיתון או תעודה אחרת כל-שהם, או קרנות, סמלים או רכוש כל-שהם, השייכים להתאחדות בלתי-מותרת, או מתייחסים אליה או מוצאים על-ידה, או לטובתה, או שהם מיומרים להיות שייכים להתאחדות בלתי-מותרת, או מתייחסים אליה או מוצאים על-ידה או לטובתה, או 

(ז) כותב או - בדרך אחרת - מכין או מייצר, מדפיס, כותב במכונת-כתיבה או מעתיק באופן אחר, מפרסם, מציג, מוכר או מציג למכירה, מפיץ, מעביר או מטפל בידיו ביודעים, בכל דבר שנזכר בפסקה (ו), או 

(ח) גובה, מקבל, דורש או תובע תרומה או תמיכה להתאחדות בלתי-מותרת או מתוך אמתלה שאלה נועדו להתאחדות בלתי-מותרת, או 

(ט) פועל מטעם התאחדות בלתי-מותרת או כנציגה, בכתיבה, במלים, בסימנים או בפעלים או בייצוג אחרים, במישרים או בעקיפים, בין שהדבר יסתבר כלמד מעניינו, ובין מתוך העלאה על הדעת, או לימוד דבר מתוך דבר או בדרך אחרת, או 

(י) בוטל. 

יהיה צפוי להיות נשפט באופן תכוף בבית משפט שלום או בבית משפט מחוזי, וכן - 

(א) אם נשפט באופן תכוף בבית משפט שלום - יהיה צפוי, משיתחייב בדין, למאסר של שנה אחת או לקנס של מאה לירות או לאותם מאסר וקנס כאחד;

(ב) אם נשפט באופן תכוף בבית משפט מחוזי - יהיה צפוי, משיתחייב בדין, למאסר של עשר שנים או לקנס של אלף לירות או לאותם מאסר וקנס כאחד. 

(2) בתקנה הזאת כולל המונח "תעודה" כל דבר שהוא רשומה של, או שבו נרשם, כל דבר, בין באותיות, ובין בספרות, בתווים, או בתמונות או בתיאור אחר, או ביותר באחד מן האמצעים ההם. 

חלק ח' - צנזורה.

 86. פירוש [תיקון: 1947(15)]

בחלק זה - 

"דפוס" כולל ליתוגראפיה, כתיבה במכונת-כתיבה, צילום וכל דרכים אחרות של תיאור והעתקה של מלים, ספרות, סימנים, תמונות, מפות, ציורים, אילוסטרציות וחומר אחר כיוצא באלה; 

"חבילת-דואר" מובנה מכתב, גלוייה, גלוייה לתשובה, עיתון, חבילת-דפוס, חבילה או צרור של דגם או דוגמה, וכל חבילה או חפץ הניתנים להעברה בדואר, וכוללת טלגראמה. 

"טלגראמה" מובנה כל דבר, שרשומה עליו בשורה או הודעה אחרת שהועברה, או שהיא ומכוונת להעברה, במכשיר כל-שהוא להעברת בשורות או הודעות אחרות באמצעות אותות חשמליים; 

"עיתון" פירושו כל פרסום המכיל חדשות, ידיעות, דינים-וחשבונות על מה שאירע, או כל הערות, ציונים או פירושים הנוגעים באותם חדשות, ידיעות או מאורעות.או בכל דבר אחר שלציבור עניין בו, שנדפסו בלשון כל-שהיא ונתפרסמו בישראל לשם ממכר או הפצה בחינם בפרקי זמן ריגולאריים או אי-ריגולאריים, ואולם אינו כולל כל פרסום שנתפרסם בידי ממשלת ישראל או למענה; 

"פקיד מורשה" מובנו כל פקיד-מכס, פקיד-עליה, פקיד בשירות הדואר, שוטר, חבר לחילות הממשלה, או כל אדם שהרשהו על-כך הצנזור ; 

"פרסום" מובנו כל עיתון, כתב-עת, קובץ או ספר וכל תעודה שנתפרסמה או שהם מכוונים לפרסום, ויהיה מקובל כי תעודה מכוונת לפרסום, אלא-אם יוכח היפוכו של דבר ; 

"פרסום בלתי-מותר" מובנו כל פרסום, שביחס אליו עומד בתקפו צו לפי תקנה 88, וכל פרסום המכיל כל עניין שביחס אליו עומד בתקפו צו לפי תקנה 87, כל טופס או חלק מעיתון או של כל הוצאה או גליון שלו, שנדפס או נתפרסם מתוך הפרת תקנה 94, או המכיל חומר שאינו ממלא אחר תקנה 95, וכל תעודה, שנדפסה או נתפרסמה מתוך הפרת תקנה 96, וכל פרסום המכיל חומר שלא הוגש לצנסורה, כנדרש בצו לפי תקנה 97. 

"פרסם" כולל להפיץ, לפזר, למסור, להודיע או לעשות מצוי לכל בן אדם או בני אדם ; 

"צנזור" פירושו כל אדם שמינה אותו שר הביטחון לכך בכתב ; 

"תצלום" כולל כל לוח-צילום, סרט-צילום או חפץ אחר שהוכשר להיות רגיש לאור, שעורטל או פועל באופן אחר, כדי שירשום ידיעות, בין שפותח ובין שלא פותח. 

 87. חומר אסור [תיקון: 1947(15)]

(1) הצנזור רשאי לאסור בצו בדרך כלל או במיוחד לפרסם חומר שפרסומו היה עשוי, או עלול להיות עשוי, לפגוע - לדעתו - בהגנתה של ישראל או בשלומו של הציבור או בסדר הציבורי. 

(2) כל אדם, המפרסם חומר כל-שהוא מתוך הפרת צו לפי התקנה הזאת, ובעליו ועורכו של כל פרסום שבו נתפרסם, והאדם שכתב, הדפיס, צייר או שרטט את החומר, יאשמו בעבירה על התקנות האלה. 

 88. פרסומים אסורים 

(1) הצנזור רשאי לאסור בצו לייבא או לייצא, או להדפיס או לפרסם, כל פרסום (ויהיו רואים את האיסור כאילו הוא, חל על כל העתק או חלק של אותו פרסום או כל הוצאה או גליון שלו), שייבאו או ייצואו, הדפסתו או פרסומו היו, או עלולים להיות או להיעשות, פוגעים, לדעתו, בהגנתה של ישראל, בשלומו של הציבור או בסדר הציבורי. 

(2) כל אדם, המפר צו לפי התקנה הזאת, ובעליו ועורכו של פרסום שביחס אליו אירעה ההפרה, וכל אדם, שנמצא באחיזתו או בשליטתו או במקומות שהוא מחזיק בהם כל פרסום, שנאסר לפי התקנה הזאת או שהוא שולח בדואר, מוסר או מקבל כל פרסום כזה, יאשם בעבירה על התקנות האלה, אלא-אם מן ההוגן הוא לנקותו מאשמה לדעת בית-המשפט. 

 89. כוח כללי לבחינה וכו' [תיקון: 1945(2)]

כוחו של הצנזר יהיה יפה לעצור, לפתוח ולבחון, או להורות שייעצרו, ייפתחו וייבחנו - 

(א) כל חבילות-דואר, וכן 

(ב) כל דברי דפוס או כתב, וכל חבילות, חפצים ודברים, הכפופים לבחינתן של רשויות המכס, העלולים להכיל כל דבר דפוס או כתב, 

ולמנוע ממסירה או להשמיד כל חבילת-דואר או כל דבר דפוס או כתב, המכיל כל דבר שבו סובר הצנזר כי הוא פוגע, או עלול להיות או להיעשות פוגע, בהגנתה של ישראל או בשלומו של הציבור או בסדר הציבורי ; ולצנזור, כל פקיד מורשה הפועל יד ביד אתו מתוך סידור כללי או מיוחד, יהיו נודעים כל אותם כוחות שיהיו נחוצים או נאותים כדי לבצע כל אותם אמצעים. 

 90. בחינה וכו' של חבילות-דואר 

(1) כל פקיד שהורשה על-כך בידי מנהל-הדואר הכללי או בשמו - בין בדרך כלל ובין במיוחד - רשאי לדרוש משולח של חבילת-דואר, בשעת מסירת החבילה למשרד-דואר, לערטל את תכולת החבילה בפני אותו פקיד, ולאחר שנבדקה תכולתה -לסגור את החבילה בנוכחותו של אותו פקיד, ולמסרה מיד לידי אותו פקיד. 

(2) כל אדם המפר כל דרישה כזאת יאשם בעבירה על התקנות האלה, ונוסף על-כך רשאי הפקיד לסרב מלקבל את חבילת-הדואר למשלוח בדואר. 

(3) מנהל הדואר הכללי, או כל פקיד שהורשה על-כך בידו או בשמו, בין בדרך-כלל ובין במיוחד, רשאים להורות שלא תקובל חבילת-דואר למשלוח בדואר, אם סבורים הם כי קבלת החבילה, עלולה לסכן חיים או רכוש. 

 91. צמצומים במשלוחם ובהפצתם של חפצים מסויימים 

(1) שר הביטחון, או כל אדם שלו העביר שר הביטחון - לפי תקנת-משנה (3) - תפקיד מתפקידיו לפי התקנה הזאת, רשאים לקבוע בצו כי לא תישלחנה בדואר חבילות-דואר מאותו תיאור כל-שהוא, העשוי להיות נקוב בצו, מישראל לכל מחוז-חפץ שמחוץ לישראל, או לא תימסרנה בישראל, מקום שחבילות דואר כאלה מתקבלות בישראל, אלא בהתאם לצו ובמיוחד יכול כל צו כזה להורות - בדבר סוג חבילות-דואר כל-שהוא - ואולם מבלי לפגוע בכללות קביעותיה הקודמות של הפסקה הזאת - ששום חבילת-דואר של הסוג ההוא לא תישלח או תימסר כנ"ל, אלא מתוך הרשאה של תעודת-היתר, שתיערך בידי אותם רשות או אדם, העשויים להיות נקובים בצו, ובהתאם לתנאיה. 

(2) שר הביטחון, או כל אדם שלו העביר שר הביטחון - לפי תקנת-משנה (3) -תפקיד מתפקידיו לפי התקנה הזאת, רשאים לקבוע קביעה בצו, כדי להבטיח כי - מתוך כפיפות לכל פיטורים העשויים להיקבע בצו, ופרט למקרים שבהתאם לאותם תנאים העשויים להיכלל בו - לא יישלחו שום תעודה, דמות תמונות, תצלום או חפץ אחר כל-שהוא, שיש בהם משום רישום ידיעה, ולא יובלו מישראל לכל מחוז חפץ שמחוץ לישראל שלא בדואר, או לו יובלו לתוך ישראל שלא בדואר וכן - בלי לפגוע בקביעותיה הקודמות של הפסקה הזאת - יכול אותו צו - 

(א) להיות נעשה על כל אותם חפצים הנ"ל או על מין או סוג מביניהם ; 

(ב) להורות, ביחס לכל החפצים הנדונים או מקצתם, ששום חפץ כזה, ושום חבילה העשוייה להכיל חפץ כזה לא תישלח ולא תובל כנ"ל, ולא תימסר למשלוח ולהובלה כנ"ל, באופן אחר שלא מכוח הרשאתה, ובהתאם לתנאיה, של תעודת-היתר, שהעניקוה אותם רשות או אדם, העשויים להיות ניקבים בצו. 

(3) שר הביטחון רשאי להעביר - כדי אותו היקף ומתוך כפיפות לאותם צמצומים שהוא רואה אותם נאותים - את כל הכוחות שבידו, או כל אחד מהם, לפי תקנות-משנה (1) ו-(2), לאדם או לסוג של בני-אדם כל-שהם, שיהיו נקובים באותה העברה. 

(4) לא יהיה, באחזית אדם כל-שהוא שום חפץ, כדי לשלחו או להובילו מתוך הפרת צו שניתן לפי התקנה הזאת. 

(5) כל אדם המפר את התקנה הזאת, יאשם בעבירה על התקנות האלה. 

 92. צנזורה בנוסעים 

(1) כל אדם, העומד לעזוב - בהזדמנות כל-שהיא - את ישראל או בא לישראל (ואדם זה ייקרא להלן בפסקה הזאת "הנוסע"), אם דרש ממנו פקיד מורשה בהזדמנות ההיא לעשות כן - 

(א) יצהיר אם יש או אין אתו כל חפץ שבגינו עומד בתקפו צו לפי תקנת-משנה (2) של תקנה 91;

(ב) יראה כל חפץ כנ"ל שאתו, והפקיד המורשה, או כל אדם הפועל לפי הוראותיו, רשאים לבחון כל חפץ שעם הנוסע או לחפש בו, כדי לברר אם הוא מוביל או אם מצוי באחיזתו כל חפץ כזה, שעליו חל אותו צו הנ"ל, ואם יש לפקיד המורשה טעם מסתבר לחשוד שעל גופו של הנוסע מצוי חפץ כזה, שעליו חל אותו צו הנ"ל, יהיה רשאי לחפש אותו, ולתפוס כל חפץ, שהוראה כנ"ל או נמצא במשך אותם בחינה או חיפוש כנ"ל, והוא חפץ, שבו יש לפקיד המדרשה טעם מסתבר לחשוד כי הוא חפץ שעליו חל אותו צו כנ"ל: בתנאי שלא תיחפש כל נקבה בהמשך לתקנה הזאת אלא בידי נקבה. 

(ג) מקום שאדם כל-שהוא עומד לעזוב את ישראל או בא לישראל בכלי-רכב אך אמצעי-הובלה אחר כל-שהם, או בספינה או אווירון כל-שהם, או בלוויתם, יהיו כל פקיד מורשה, או כל אדם הפועל לפי הוראותיו, רשאים להיכנס לתוך כלי-הרכב או אמצעי-ההובלה האחר או לספינת או לאווירת כדי להשתמש בכוחות, שהוענקו להם לפי תקנת-משנה (1), וכן רשאים הם לבחון או לחפש את כלי-הרכב או אמצעי-ההובלה האחר או הספינה או האווירון, כדי לברר אם נמצא בהם חפץ כל-שהוא, שבגינו עומד בתקפו צו לפי תקנת-משנה (2) של תקנה 91. 

(ד) מקום כל-שהוא בישראל, שבו נמצא אדם כל-שהוא בהזדמנות כל-שהיא בנסיבות שבהן מסתבר להניח כי בהזדמנות זו בא בדברים או הוא מתכוון לבוא בדברים - במקום ההוא - עם אדם העומד לעזוב את ישראל, או הבא לארץ, תחולנה אז קביעותיה של תקנת-משנה (1) על האדם שנמצא בכך, כדרך שהן חלות על אדם העומד לעזוב את ישראל ; ומקום שנמצא אדם כל-שהוא, בהזדמנות כל-שהיא כשהוא נוסע בישראל אל מקום כל-שהוא, או ממנו, באותן הנסיבות כנ"ל, תחולנה עליו הקביעות האמורות כדרך שהיו חלות עליו, אילו היה עומד לעזוב את ישראל בשעה שנמצא כנ"ל. 

 93. בחינת משלוחים 

(1) עומד בתקפו צו כל-שהוא לפי תקנת-משנה (2) של תקנה 91, רשאים כל פקיד מורשה, או כל אדם שפועל לפי הוראותיו, לבחון או לחפש כל חפצים המשולחים מישראל למחוז-חפץ שמחוץ לישראל, או ממקום שמחוץ לישראל למחוז-חפץ בישראל, כדי לברר אם נשלח או מובל כל חפץ, שעליו חל אותו צו, ורשאים הם לתפוס כל חפץ שנמצא תוך כדי אותם בחינה או חיפוש, כל זמן שהוא חפץ שיש לפקיד המורשה טעם מסתבר לחשוד בו שהוא חפץ, שעליו חל הצו הנ"ל. 

(2) כל פקיד מורשה, או כל אדם הפועל לפי הוראותיו, רשאים להיכנס לכל כלי-רכב או אמצעי-הובלה אחר או לרדת בכל ספינה או אווירון לשם שימוש בכוחות, שהוענקו להם בתקנת-משנה (1) ביחס לכל חפצים שבתוך כלי-רכב או אמצעי-הובלה אחר, או עליהם, או שבספינה או באווירון. 

 94. תעודות-היתר לעיתונים 

(1) לא יידפס או לא יצא לאור שום עיתון, אלא-אם ישיג בעליו תעודת-היתר חתומה בידי הממונה המחוז של המחוז, שבו נדפס או יידפס העיתון. 

(2) הממונה-המחוז רשאי - ככל אשר יישר בעיניו ומבלי לתת טעם כל-שהוא לדבר -להעניק או לסרב מלהעניק כל תעודת-היתר כזאת, והוא רשאי לצרף אליה תנאים, והוא רשאי בכל זמן להתלות או להפקיע כל תעודת-היתר כזאת או לשנות או למחוק כל תנאים שצורפו לתעודת-ההיתר או לצרף אליה תנאים חדשים. 

(3) כל אדם המפר את התקנה הזאת או את תנאיה של כל תעודת-היתר שניתנת לפיה, ובעליו ועורכו של העיתון, שביחס אליו נעשתה ההפרה, יאשמו בעבירה על התקנות האלה. 

 95. הודעות רשמיות 

(1) בלי לפגוע בקביעותיו של סעיף 10 מפקודת העיתונות מקום שרוצים לפרסם בעיתון כל-שהוא כל חומר הכלול בהודעה רשמית כל-שהיא שהוציאה לידיעת הרבים פקיד המודיעין, וההודעה אינה מתפרסמת כלשונה וככתבה, יכיל החומר המתפרסם את כל העובדות העיקריות שנאמרו בהודעה. 

(2) הוסרו קביעותיה של התקנה הזאת, יאשמו העורך, המדפיס והמו"ל של העיתון -כל אחד ואחד - בעבירה על התקנות האלה. 

 96. חומר פוליטי 

(1) לא יידפסו ולא יפורסמו בישראל שום הודעה, אילוסטראציה, כרזה, מודעה, כרוז, חוברת או תעודה אחרת בדומה לאלה (בין בצורת מאמר ובין בצורת ציון עובדות או באופן אחר), המכילים חומר שנודעת לו משמעות מדינית, אלא-אם הושגה תחילה תעודת-היתר חתומה בידי הממונה-המחוז של המחוז, שבו מתכוונים לבצע אותם הדפסה או פירסום; בתנאי שהתקנה הזאת לא תחול על כל חומר הכלול בעיתון, שבגינו עומדת בתקפה תעודת-היתר לפי תקנה 94. 

(2) אדם, המפר את התקנה הזאת, יאשם בעבירה על התקנות האלה. 

 97. כוח לדרוש הגשת חומר לצנזורה לפני פרסומו 

(1) הצנזור רשאי לדרוש בצו מבעליו, מעורכו ממדפיסו או ממוציאו לאור של פרסום כל-שהוא, או מבעליו או מנהלו של כל בית-דפוס או עסק של דפוס, או ממחברו של כל חומר, או מכל אדם העומד להדפיס או לפרסם כל חומר, שיגיש לצנזור לפני ההדפסה או הפרסום כל חומר שנועד להדפסה או להוצאה לאור. 

(2) כל צו כזה עשוי להינתן בין בדרך-כלל ובין בדבר נושא מיוחד או לסוג של נושאים, ובמקרה של פרסום המתפרסם לעתים קבועות או בלתי-קבועות הוא עשוי להינתן על כל הוצאה מיוחדת או סוג של הוצאות או על כל ההוצאות במשך תקופה נקובה. 

(3) כל אדם, המפר צו לפי התקנה הזאת, יאשם בעבירה, על התקנות האלה. 

 98. עניינים שבצנזורה לא יגולו 

(1) מדפיסו או מוציאו לאור של כל פרסום לא ידפיס ולא יפרסם ללא רשות בכתב מאת הצנזור-

(א) כל הרצאת-דברים המציינת, או שניתן ללמוד מעניינה, כי נעשו שינוי, הוספה או ההחרמהה כל-שהם בפקודת הצנזור בחומר כל-שהוא שהוגש לו; 

(ב) כל חומר, שהוגש לצנזור באופן שיש בו כדי להראות או להעלות על הדעת כי נעשו שינוי, הוספה או ההחרמה כל-שהם בפקודת הצנזור ; 

(ג) כל הרצאת-דברים המציינת שנאסר פרסומו של אותו חומר כזה. 

(2) כל אדם, המפר את התקנה הזאת, ובעליו ועורכו של הפרסום הנדון יאשמו בעבירה על התקנות האלה. 

 99. תפיסה וכו' 

בלי לפגוע בכל קביעה אחרת של התקנות האלה רשאי כל פקיד מורשה לתפוס ולעצור כל פרסום בלתי-מותר הבא לידיו. 

 100. פעולה על דפוסים וכו' האחראים לעבירות 

(1) בלי לפגוע בכל קביעה אחרת של התקנות האלה רשאי הצנזור - בצו - 

(א) להורות כי יהחרמהו לטובת ממשלת ישראל כל מכונת-דפוס או כלי או מכשיר אחרים, ששימשו בהדפסת פרסום בלתי-מותר כל-שהוא, ולאחר-מכן יהיה, כל שוטר רשאי לתפוס אותם מכונת-דפוס, כלי או מכשיר ; או 

(ב) לאסור, למשך אותה תקופה שתהיה עשויה להינקב בצו - 

(I) על כל אדם שהוא להפעיל מכונת-דפוס, כלי או מכשיר ששימש כנ"ל ; 

(II) על בעליהם של כל מכונת-דפוס, כלי או מכשיר ששימשו כנ"ל להפעיל את מכונת-הדפוס, הכלי או המכשיר ההם, או כל מכונת-דפוס, כלי או מכשיר אחרים, שנועדו להדפסה. 

(2) כל אדם, המפר צו כל-שהוא שניתן לפי פסקה (ב) של תקנת-משנה (1), יאשם בעבירה על התקנות האלה. 

 101. חיפוש וכו' 

יש לו לצנזור טעם לחשוד שמקום כל-שהוא משמש לתכלית הדפסתו או פרסומו של כל חומר מתוך הפרת החלק הזה או צו שניתן לפיו, או לתכלית הדפסתו או פרסומו של כל חומר שפרסומו פוגע, או עלול להיות או להיעשות פוגע, בהגנתה של ישראל או בשלומו של הציבור או בסדר הציבורי, או שמצויים במקום כל-שהוא מכונת-דפוס, כלי או מכשיר הצפויים להחרמה לפי תקנה 100, יהיה רשאי להרשות -בצו שבכתב - כל שוטר שדרגתו אינה נמוכה מדרגת מפקח להיכנס ולחפש באותו מקום, ולאחר-מכן יהיו שוטר שדרגתו אינה נמוכה מדרגת מפקח, וכל אדם הפועל לפי הוראותיו, רשאים להיכנס אל המקום ולחפש בו בכל זמן, ואם יש צורך בכך בכוח-הזרוע, וגם כל אדם, בעל-חיים, כלי רכב או דבר אחר שנמצאו בו, וכל אדם, בעל-חיים, כלי-רכב או דבר אחר, היוצאים מן המקום (בתנאי שרק נקבה תחפש בנקבה), ויהיו רשאים לתפוס ולהחזיק במשמר כל פרסום בלתי-מותר, וכל פרסום המכיל חומר שפרסומו פוגע, או עלול להיות או להיעשות פוגע, בהגנתה של ישראל או בשלומו של הציבור או בסדר הציבורי או בדיכויים של התקוממות, מרד או מהומה, וכל מכונת-דפוס, מכשיר או כלי שהשוטר חושש בהם כי שימשו להדפסת כל פרסום כזה, וכל מכונת-דפוס, מכשיר, או כלי, הצפויים להחרמה לפי תקנה 100 : בתנאי שלא יהחרמהו כל מכונת-דפוס, מכשיר או כלי, שנתפסו כנ"ל (אם לא אותם שהם כבר צפויים להחרמה לפי תקנה 100), אלא לפי צו הצנזור. 

חלק ט' - עולים באיסור

 102. פירוש [תיקון: 1945, 1946]

בוטל. 

 103. החרמה אניות או אווירון ששימשו להבאת עולים באיסור [תיקון: 1945, 1946]

בוטל. 

 104. עבירת בעל, סוכן או רב-חובל [תיקון: 1945, 1946]

בוטל. 

 105. עבירה שעבר עולה באיסור [תיקון: 1945, 1945(3), 1946]

בוטל. 

 106. ראיות [תיקון 1946]

בוטל. 

 107. הנחה [תיקון: 1945, 1946]

בוטל. 

חלק י' - צווי-צמצום, השגחת המשטרה, מעצר וגלות

 108. מתי אפשר ליתן צווים לפי החלק הזה 

לא יתנו שר הביטחון או מפקד צבאי צו לפי החלק הזה בגין אדם כל-שהוא, אלא-אם-כן סבורים שר הביטחון או המפקד הצבאי, הכול לפי העניין כי נחוץ או מועיל ליתן את הצו לשם הבטחת שלומו של הציבור, הגנתה של ישראל, קיומו של הסדר הציבורי או דיכויים של התקוממות, מרד או מהומה. 

 109. צווי-צמצום 

(1) מפקד צבאי רשאי לתת צו - בגין אדם כל-שהוא - לכל התכליות הבאות או מקצתן, היינו - 

(א) כדי להבטיח שהאדם ההוא לא יימצא בכל אחד מאותם השטחים בישראל שיינקבו כנ"ל, אלא במידה שהורשה לו הדבר בצו, או בידי אותם רשות או אדם שיהיו עשויים להינקב בצו ; 

(ב) כדי לדרוש ממנו שיודיע על תנועותיו, באותו אופן, באותם זמנים ולאותם רשות או אדם שיהיו עשויים להינקב בצו ; 

(ג) לאסור או לצמצם את אחיזתו של האדם ההוא בכל חפצים נקובים או את שימושו בהם ; 

(ד) להטיל עליו אותם צמצומים שיהיו עשויים להינקב בצו בדבר העבדתו או עסקיו, בדבר בואו בקשרים או בחליפת-ידיעות עם בני-אדם אחרים, ובדבר פעולותיו ביחס להפצת חדשות או דעות.

(2) מפר אדם כל-שהוא שעליו ניתן צו כנ"ל, את דברי אותו הצו, יאשם בעבירה על התקנות האלה. 

 110. השגחת משטרה 

(1) מפקד צבאי רשאי להורות בצו שיהיה אדם כל-שהוא נתון להשגחת משטרה במשך תקופה כל-שהיא שלא תעלה על שנה אחת. 

(2) כל אדם, שניתן בהשגחת משטרה בצו כנ"ל, יהיה כפוף לכל הצמצומים הבאים, או מקצתם, ככל אשר יהיה המפקד הצבאי עשוי להורות, היינו - 

(א) יהיה נדרש לגור בתחומיו של כל שטח בישראל, שיקוב אותו המפקד הצבאי בצו ; 

(ב) לא יורשה להעתיק את מקום-מגוריו לכל שטח אחר שבאותו מחוז-משטרה, עצמו בלא הרשאה בכתב של מפקח המשטרה במחוז, או לכל מחוז-משטרה אחר בלא הרשאה בכתב של המפקח הכללי של המשטרה ; 

(ג) לא יעזוב את העיר, הכפר או הנפה, שבהם הוא גר, בלא הרשאה בכתב של מפקח המשטרה במחוז ; 

(ד) יודיע בכל זמן למפקח המשטרה במחוז, במחוז-המשטרה שבו הוא גר, את הבית או את המקום שבו הוא גר ; 

(ה) יהיה חייב, בכל זמן שידרוש ממנו הפקיד הממונה על המשטרה, בשטח שבו הוא גר, לבוא אל תחנת-המשטרה הקרובה ביותר ; 

(ו) יישאר מאחורי דלתות ביתו למן שעה אחת לאחר שקיעת החמה ועד להנץ החמה, והמשטרה תהיה רשאית לבקר אותו במקום מושבו בכל זמן. 

(3) כל שוטר או כל חבר לחילות הממשלה רשאים לאסור כל אדם, שבגינו ניתן צו לפי תקנות-משנה (1) ו-(2), ולהובילו לשטח שהוא צריך להיות בו. 

(4) מפר אדם כל-שהוא, שעליו ניתן צו כנ"ל, את דבריהם של הצו האמור או של התקנה הזאת, יאשם בעבירה על התקנות האלה. 

 111. מעצר [תיקון: 1946, תשל"ט]

בוטל. 

 112. גלות וכו' [תיקון: 1946, 1946(6), 1947(14), תשל"ט]

בוטל. 

 112א. כוח לאסור [תיקון: 1946, תשל"ט]

בוטל. 

 112ב. מאסר בני אדם החשודים על כך שהם צפויים למעצר או לגלות[תיקון: 1946, תשל"ט]

בוטל. 

 113. פקידים ציבוריים 

כשניתן צו לפי החלק הזה על פקיד ציבורי, רשאי שר הביטחון לצוות כי ישולח אותו פקיד ממשרתו או כי תיעצר משכורתו, כולה או חלקה, במשך הזמן שבו עומד הצו בתקפו. 

חלק י"א - לקיחה באנגריה וכו' 

 114. קניית אחיזה בקרקע [תיקון: תש"י]

בוטל. 

 115. לקיחה באנגרייה של רכוש להבדיל מקרקע [תיקון: תש"י]

בוטל. 

 116. כוח לעבור בקרקע [תיקון: תש"י]

בוטל. 

 117. חלות פקודת הפיצויים (הגנה), 1940 [תיקון: תש"י]

בוטל. 

 118. שימוש בקרקע לצרכי חילות הממשלה [תיקון: תש"י]

בוטל. 

חלק י"ב - קביעות-ענשים שונות

 119. החרמה והריסה של רכוש וכו' [תיקון: 1947(12), 1947(15)]

(1) מפקד צבאי רשאי להורות בצו שיהחרמהו לטובת ממשלת ישראל כל בית, מבנה או קרקע, שיש לו טעם לחשוד בהם שמהם נורה נשק-אש כל-שהוא שלא כחוק, או שמהם נזרקו , פוצצו, התפוצצו או נורו באופן אחר פצצה, רימון-יד או חפץ נפיץ או מבעיר כל-שהם שלא כחוק, או כל בית, מבנה או קרקע השכונים בכל שטח, עיר, כפר, שכונה או רחוב, שבהם נוכח לדעת כי תושביהם, או מקצת מתושביהם, עברו, או ניסו לעבור, או חיזקו את ידי העוברים, או היו שותפים שלאחר מעשה לעוברים עבירה על התקנות האלה, עבירה שבה, כרוכות אלימות או הטלת אימה או עבירה שעליה נדונים בבית-משפט צבאי; ומשהחרמהו בית או מבנה או קרקע כל-שהם כנ"ל, רשאי המפקד הצבאי להחריב את הבית או את המבנה או כל דבר הגדל על-פני הקרקע. מקום שכל בית, מבנה או קרקע החרמהו לפי צו מאת מפקד צבאי כאמור לעיל, רשאי שר הביטחון בזמן כלשהוא - בצו - למחול על ההחרמה כולו או מקצתו ואז תקומנה שנית - כדי מידת אותה מחילה - הבעלות על הבית, המבנה או הקרקע וכל טובות הנאה או זכויות שימוש, בבית, במבנה או בקרקע או עליהם, לקניין בני האדם שהיו זכאים בהם אילולא ניתן צו ההחרמה וכל שעבודים על הבית, המבנה או הקרקע, יחזרו לכוחם לטובת בני האדם שהיו זכאים בהם אילולא ניתן צו ההחרמה. 

(2) חברים לחילות הממשלה או לחיל המשטרה, הפועלים בהרשאתו של המפקד הצבאי, רשאים לתפוס ולהחזיק - ללא פיצויים - כל רכוש בכל שטח, עיר, כפר, שכונה או רחוב כאלה הנזכרים בתקנת-משנה (1), לאחר שיפנו משם - ללא פיצויים - את המחזיקים הקודמים, אם ישנם כאלה בנמצא. 

 120. החרמה רכושם של יחידים 

שר הביטחון רשאי להורות בצו כי ישמוט לטובת ממשלת ישראל כלל רכושו, או מקצתה של אדם כל-שהוא, שבו נוכח שר הביטחון לדעת כי עבר, או ניסה לעבור, או חיזק את ידי העוברים, או היה שותף לאחר מעשה לעוברים עבירה על התקנות האלה, עבירה שבה כרוכות אלימות או הטלת-אימה, או עבירה שעליה נדונים בבית-משפט צבאי. 

 121. הארחת כפייה של משטרה נוספת בשטחים מסויימים 

(1) נוכח מפקד צבאי לדעת כי תושביו של שטח כל-שהוא חדלו לסייע, כדי מידה שמסתבר כי יש בידם לעשות כן, לחילות הממשלה או לחיל המשטרה לשם הבטחת שלומו של הציבור, קיומו של הסדר הציבורי או דיכויים של התקוממות, מרד או מהומה, יהיה רשאי להורות כי תישלח משטרה לשטח ההוא, וכן יהיה רשאי הוא לדרוש בצו ממחזיקי מקומות בשטח הזה כי יספקו חינם למשטרה שנשלחה כן אותם אכסון ומזון ולמשך אותה תקופה, שיהיו עשויים להינקב בצו. 

(2) חדל המחזיק במקום כל-שהוא מלמלא אחר הצו, יאשם בעבירה על התקנות האלה, וחברים כל-שהם לחיל המשטרה, הנדונים בזה, רשאים לתפוס ולהחזיק במקומו, ולפנות את המחזיקים הקודמים, ללא תשלום, וכן רשאים כל חברים כאלה הנ"ל לתפוס ולהחרים ללא תשלום כל מזון שבו. 

חלק י"ג-תנועות בני-אדם, תעבורה

 122. העברה והעבורה 

(1) מפקד צבאי, או אדם הפועל בהרשאתו הכללית או המיוחדת של מפקד צבאי, רשאים - בצו או מתוך מתן הוראות או באופן אחר - 

(א) לאסור, לצמצם או להסדיר, או לקבוע קביעות בכדי לאסור, לצמצם או להסדיר, את השימוש בדרכים בדרך-כלל, או בדרכים שבשטח נקוב כל-שהוא או בדרכים נקובות כל-שהן, או לקבוע את קוי הדרכים שבהם צריכים לעבור כלי-רכב או בעלי-חיים בדרך-כלל, או מין או סוג נקובים של כלי-רכב או בעלי-חיים או כלי-רכב או בעלי-חיים נקובים, או בני-אדם בדרך-כלל או בני-אדם ממין או סוג נקובים או בני-אדם נקובים ; 

(ב) לדרוש, או לקבוע קביעות כדי שידרשו, מבני-אדם, שהם בעלים לכלי-רכב כל-שהוא, או שנמצא באחיזתם או משליטתם כלי-רכב כל-שהוא, שישתמשו בכלי-הרכב להובלת אותן הסחורות ובאותם זמנים ובאותן דרכים, שיהיו עשויים להינקב ; 

(ג) לאסור, לצמצם או להסדיר, או לקבוע קביעות כדי לאסור, לצמצם או להסדיר, בין בדרך-כלל ובין בשטחים נקובים, את נסיעתם של בני-אדם בדרך-כלל או של בני-אדם ממין או מסוג נקובים, או של בני-אדם נקובים, באווירונים, ברכבות, במכוניות, באבטובוסים של מנוע או בכלי-רכב אחרים או במיני כלי-רכב אחרים, או באניות המפליגות בין מקומות שבישראל. 

(2) כל אדם, המפר צו, הוראה או דרישה כל-שהם, שנערכו או ניתנו מכוח תקפה של התקנה הזאת, יאשם בעבירה על התקנות האלה. 

 122א. כוחותיו של המפקח הכללי על משטרת ישראל בדבר תעבורה [תיקון: 1947(6)] 

(1) בלי לפגוע בכל כוחות אחרים, שהוענקו בתקנות האלה, רשאי המפקח הכללי על המשטרה - בין בצו ובין מתוך מתן הוראות או באופן אחר - לאסור, לצמצם או להסדיר או להתקין כי תיאסרנה, תצומצמנה או תוסדרנה, בין בדרך כלל ובין בשטחים נקובים, תנועתם וגם/או נהיגתם של מכוניות, אוטובוסים, מכוניות משא או כלי רכב או סוגים של כלי רכב אחרים. 

(2) המפקח הכללי על המשטרה רשאי להשתמש בכוחותיו לפי התקנה הקודמת ביחס לסוגים או תיאורים של כלי רכב או לכלי רכב נקובים בשמם או ביחס לסוגים או תיאורים של בעלים או נהגים של כלי רכב או ביחס לבעלים או נהגים של כלי רכב נקובים בשמם או באותו אופן אחר, שיהיה עשוי להיראות לו נאות. 

(3) המפקח הכללי על המשטרה רשאי להקציב הקצבה למען תשלומים חוזרים או החזרות של דמי רשיון או דמים אחרים, ששולמו בגין כלי רכב שהושפעו בצווים, הוראות או באופן אחר לפי התקנה הזאת. 

(4) בתקנה הזאת המפקח הכללי על המשטרה מובנו המפקח הכללי על חיל המשטרה של ישראל. 

(5) כל אדם, המפר כל צו, הוראה או דרישה, שהותקנו או ניתנו מכוח תקפה של התקנה הזאת, יאשם בעבירה על התקנות האלה. 

 123. הסרת מחסומים מדרכים 

כל חבר לחילות הממשלה או לחיל המשטרה רשאים לדרוש בצו מכלל תושביה של עיר, כפר, שטח או שכונה כל-שהם, או ממקצתם, להסיר מכל דרך שבאותם עיר, כפר, שטח או שכונה כל מיתרס או כל זכוכית, מסמרים או מחסומים או מכשולים אחרים לשימוש ניאות באותה דרך לתעבורה או באופן אחר, וכל אדם, המפר כל צו כזה, יאשם בעבירה על התקנות האלה. 

 124. עוצר 

מפקד צבאי רשאי לדרוש בצו מכל אדם, בתחומי שטח כל-שהוא שניקב בצו, כי יישאר בפנים הבית במשך אותן שעות שתהיינה, עשויות להינקב בצו, ובמקרה כזה, כל-אדם הנמצא או נשאר מחוץ לבית בתחומי השטח ההוא במשך אותן שעות ללא תעודת-היתר בכתב שהוצאה בידי המפקד הצבאי או בידי כל אדם שהרשהו המפקד הצבאי כהלכה להוציא אותן תעודות-היתר, או בשמם, יאשם בעבירה על התקנות האלה. 

 125. שטחים מסוגרים 

מפקד צבאי רשאי להכריז בצו על שטח או מקום כל-שהם, כי הם שטח מסוגר לצרכיהן של התקנות האלה. כל אדם הנכנס לתוך שטח או מקום כל-שהם או יוצא מתוכם -במשך תקופה כל-שהיא, שבה עומד בתקפו צו כזה ביחס לשטח או למקום ההם - ללא תעודת-היתר בכתב שהוצאה בידי המפקד הצבאי או בשמו - יאשם בעבירה על התקנות האלה. 

 126. פיקוח על כבישים 

מפקד צבאי רשאי לקבוע בצו - אם הוא מוצא לנחוץ או למועיל לעשותו לטובת שלומו של הציבור, הגנתה של ישראל, או קיומו של הסדר הציבורי - כי ייסגר או יוסט כל כביש, או ייאסר או יצומצם השימוש בכל זכות-מעבר או השימוש בכל נתיב-מים וכל אדם, המפר כל צו כזה, יחשב בעבירה על התקנות האלה. 

 127. עברה ושוטטות 

(1) שום אדם לא - 

(א) יעבור עברה במקום כל-שהוא שעליו חלה התקנה הזאת מעיקרה, או 

(ב) ייכנס או ירד בכל כלי-רכב, אנייה או אווירון, המשמשים או המיוחדים לכל צורך מצרכיו של שירות הממשלה, או יעבור עברה במקום שבשכנותם של אותם כלי-רכב, אנייה או אווירון, וכל אדם, הפועל מתוך הפרת התקנה הזאת, או שנמצא בכלי-רכב, אנייה, או אווירון כל שהם בכל מקרה שבו נכנס או ירד בהם מתוך הפרת התקנה הזאת, יאשם בעבירה על התקנות האלה, ובלי לפגוע בכל משא-ומתן משפטי שיהיה עלול להינקט עליו, יהיו כל חבר לחילות הממשלה או כל שוטר רשאים להרחיקו מן המקום או מכלי-הרכב, האנייה או האווירון, הכול לפי העניין. 

(2) כל אדם, שיהיה נמצא - לכל תכלית העשוייה לפגוע בשלומו של הציבור או בהגנה או בקיומו של הסדר הציבורי - בכל מקום, או בשכנותו של כל מקום, שעליהם חלה התקנה הזאת מעיקרה, או בכל כלי-רכב, אנייה או אווירון כאלה הנ"ל, יאשם בעבירה על התקנות האלה; ומקום שהוכח - בכל משא ומתן משפטי, שנקטו בו על אדם מכוח תקפה של תקנת המשנה הזאת, כי היה נוכח - בזמן הנדון - בבניינים, במקום, בכלי-הרכב, באנייה או באווירון הנוגעים בדבר, או בשכנותם, תהיה התביעה רשאית להביא אותה ראייה נוספת לאפיו של אותו אדם (ובכלל זה ראייה כי נתחייב בדין לשעבר על עבירה, כל-שהיא), שתהיה נוטה להראות כי היה נוכח כך לכל תכלית כזאת. 

(3) כל אדם, המשתוטט בשכנותו של מקום כל-שהוא, שעליו חלה התקנה הזאת מעיקרה, או כל כלי-רכב, חנייה או אווירון כאלה הנ"ל, והוא ממשיך להשתוטט בשכנות ההיא לאחר שדרש ממנו חבר לחילות הוד רוממוהו או שוטר לעזוב אותם, יאשם בעבירה על התקנות האלה. 

(4) המקומות, שעליהם חלה התקנה הזאת מעיקרה, הם מקומות המשמשים או המיועדים - 

(א) לאחד מצרכיו של שירות הממשלה או להגנה, או 

(ב) לביצועו של כל שירות עיקרי. 

חלק י"ג א - פיקוח על סימנים שעל כלי רכב של מנוע ועל צבעם

 127א. פירוש [תיקון: 1946(2)]

בחלק זה - 

"סימן נקוב בשם" מובנו סימן המצאה, ציון או סימני היכר, או סימן זהוי כלשהם, או סימן הבחנה אחר כלשהוא, של רשות, או סימן כלשהוא הדומה כל כך לאותם סימן המצאה, ציון סימני היכר, מספר זהוי או סימן כלשהם או לאותם סימן הבחנה אחר כלשהוא, שיש בהם כדי להטעות; 

"רשות" מובנה כוחות הממשלה, או כוחות כלשהם של בעלת ברית כלשהיא מבעלות בריתו של הממשלה, או ממשלת הממשלה, או ממשלת ישראל או מחלקה כלשהיא מכל אחת מאותן ממשלות; 

"רשות מקומית למתן רשיונות" מובנה כמובן שניתן לה בתקנות ההובלה בדרכים; 

"רשיון" מובנו רשיון להחזיק כלי רכב של מנוע לפי הפקודת ההובלה בדרכים או תקנות או כללים כלשהם שהותקנו לפיה. 

 127ב. איסור [תיקון: 1946(2)]

כל אדם לא יעשה ביודעים את אחד הדברים הבאים:

(א) לשים או לגרום או להרשות לשים, על כלי רכב של מנוע כלשהוא סימן נקוב בשם כלשהוא, בין באמצעות משיחה בצבע ובין באמצעות ציור או באופן אחר כלשהוא; או

(ב) לצבוע או לגרום או להרשות לצבוע כלי רכב של מנוע כלשהוא, באופן שצבעו או צבע חלק כלשהוא ממנו יש בו כדי להביא בני אדם לחשוב כי כלי הרכב של המנוע שייך לרשות; או

(ג) להשתמש, או לגרום או להרשות להשתמש, בכלי רכב של מנוע כלשהוא - 

(I) הנושא עליו סימן נקוב בשם כלשהוא; או

(II) שצבעו או צבע חלק כלשהוא ממנו יש בו כדי להביא בני אדם לחשוב כי כלי הרכב של המנוע שייך לרשות. 

 127ג. כוח לדרוש את סילוקם של סימנים מסויימים מכלי רכב של מנוע ואת שינוי צבעם [תיקון: 1946(2)]

מבלי לפגוע בקביעותיה של תקנה 127ב, כל מקום שמתלבן לרשות מקומית למתן רשיונות כי -

(א) כלי רכב של מנוע כלשהוא, שבגינו עומד בתקפו רשיון, נושא עליו סימן נקוב שם כלשהוא; או

(ב) צבעו של כלי רכב של מנוע כלשהוא או של חלק כלשהוא מנו שבגינו עומד בתקפו רשיון, יש בו כדי להביא בני אדם לחשוב כי כלי הרכב של המנוע שייך לרשות. 

תהיה הרשות המקומית למתן רשיונות רשאית - 

(I) להורות את המחזיק באותו רשיון, בהודעה בכתב שתימסר לו, שיסלק או ימחה אותן סימן נקוב בשם מעל אותו כלי רכב של מנוע, או - הכל לפי העניין - לשנות את צבעו של אותו כלי רכב של מנוע או של חלק ממנו, כדי הנחת דעתה של הרשות המקומית למתן רשיונות, במשך אותה תקופה שלא תהיה פחות מארבעה עשר יום מתאריך מסירת ההודעה, שתהיה אמורה בהודעה ושיחזיק - אחר כך אותו סימן נקוב בשם מסולק או מחוי כנ"למעל אותו כלי רכב כל מנוע, או - הכל לפי העניין - להחזיק את צבעו או את צבעו של חלק ממנו ששונה כך;

(II) להורות מזמן לזמן את המחזיק ברשיון, בהודעה בכתב שתימסר לו, להראות את כלי הרכב של המנוע לרשות המקומית למתן רשיונות לשם בדיקה באותו זמן ובאותו מקום שינוקבו בהודעה, כדי לברר אם קויימה הוראתה של הרשות המקומית למתן רשיונות כנ"ל. 

 127ד. כוח לסרב מלהוציא, לחדש או להעביר רשיונות [תיקון: 1946(2)]

מבלי לפגוע בקביעותיה של תקנה 127ב' או 127ג', מקום שהוגשה לרשות למתן רשיונות בקשה על רשיון לפי פקודת ההובלה בדרכים או כללים או תקנות כלשהם שהותקנו לפיה, או לחידוש רשיון או להענקת אישור בדבר העבר רשיון, ומתלבן לה לרשות המקומית כי - 

(א) כלי הרכב של המנוע, שאליו מתיחסת הבקשה, נושא עליו סימן נקוב בשם כלשהוא; או

(ב) צבעו של כלי רכב של מנוע או חלק כלשהוא ממנו שאליו מתיחסת הבקשה יש בו כדי להביא בני אדם לחשוב כי כלי הרכב של המנוע שייך לרשות. 

תהיה הרשות המקומית למתן רשיונות רשאית, למרות כל דבר שבפקודת ההובלה בדרכים או כללים או תקנות כלשהם שהותקנו לפיה, לסרב מלהוציא או מלחדש אותו רשיון, או לסרב מלהעני אישור בדבר העברתו של אותו רשיון עד שיסולק או יימחה אותו סימן נקוב בשם, או - הכל לפי העניין - עד שישונה צבעו של אותו כלי רכב של מנוע או חלק ממנו, כדי הנחת דעתה של הרשות המקומית למתן רשיונות. 

 127ה. עבירות על תקנות 127ב ו- 127ג [תיקון: 1946(2)]

כל אדם העובר על קביעותיה של תקנה 127ב או העובר על הודעה כלשהיא שהוצאה לפי תקנה 127ג, יאשם בעבירה על התקנות האלה. 

חלק י"ד - קביעות שונות

 128. שירותי דואר 

שר הביטחון רשאי להורות בצו - אם נראה לו הדבר נחוץ או מועיל לטובת שלומו של הציבור, הגנתה של ישראל או קיומו של הסדר הציבורי - כי ייסגרו כל משרדי הדואר, או מקצתם, או כי יותלו כל השירותים - או מקצתם - שנותנת אותם הנהלת הדואר בכל משרדי-הדואר, או מקצתם. 

 129. צווים לפתוח ולסגור מקומות 

(1) מפקד צבאי רשאי - בצו - 

(א) אם נראה לו הדבר נחוץ או מועיל לעשות כן לטובת שלומו של הציבור, הגנתה של ישראל, קיומו של הסדר הציבורי, או קיומם של ההספקה או השירותים החיוניים לכלל - לדרוש מבעליהם או ממנהליהם של חנויות או של עסקים בדרך-כלל, או של כל מין של חנויות או של עסקים, או של כל חנויות או עסקים נקובים, שיש לו טעם להיות סבור בהם כי נסגרו עקב סגירה מאורגנת או כללית של עסקים - בין בכל השטח שלו ובין בכל עיר, כפר, שכונה או רחוב נקובים - כי יפתחום ויעסקו בעסקים כרגיל. 

(ב) אם נראה לו הדבר נחוץ או מועיל לעשות כן לטובת שלומו של הציבור, הגנתה של ישראל או קיומו של הסדר הציבורי, לדרוש מן המחזיקים במקומות מכל מין או סוג נקובים, או במקומות נקובים - בכל רחבי השטח שלו או בכל עיר, כפר, שכונה, או רחוב נקובים - כי יסגרום, יחד עם כל שערים או פתיחות אחרות המובילים אליהם וישמרום סגורים במשך אותה תקופה שתהיה עשוייה להינקב. 

(2) כל אדם, המפר צו כל-שהוא לפי התקנה הזאת, יאשם בעבירה על התקנות האלה. 

 130. שירות טלפון 

(1) שר הביטחון רשאי לקבוע קביעות בצו לשם צמצום השימוש בשירות הטלפון כדי אותם בני-אדם או מיני בני-אדם, שיראם ראויים לכך, או לשם הסדרת השימוש בשירות הטלפון או הטלת תנאים על-כך, ונוסף על-כך יכול כל צו כזה לקבוע קביעות לשם כפיית הצו מתוך הרשאה לסלק קווי טלפון או מכשירים ולהיכנס לרכוש לתכלית ההיא או לעניין אחר. 

(2) כל אדם, שיפר צו כל-שהוא אשר ניתן לפי תקנת-משנה (1) או תנאי כל-שהוא שהוטל בכל צו כזה, יאשם בעבירה על התקנות האלה. 

 131. התערבות בענייני חילות הממשלה וכו' 

כל אדם, אשר - 

(א) יעשה פעל כל-שהוא, בשעה שיש לו טעם מסתבר להאמין, כי זה עלול למנוע חברים לחילות הממשלה או לחיל המשטרה, או בני-אדם העסוקים בביצוע שירותים עיקריים, מלבצע את חובותיהם, או עלול לפגוע בביצוע הנ"ל ; או 

(ב) יעשה פעל כל-שהוא - ביחס לכל אדם, שהוא יודע בו כי הלה חבר לחילות הממשלה או לחיל המשטרה או אדם העוסק בביצוע שירותים עיקריים - מתוך התכוונות לעשותו על-ידי-כך בלתי-מוכשר לבצע ביעילות את חובותיו מכוח תפקידו, או לעסוק ביעילות בעבודתו כאדם שנשתנה כן, הכול לפי העניין, יאשם בעבירה על התקנות האלה : בתנאי שלא יאשם אדם בעבירה כנ"ל, רק מפני שהוא משתתף בשביתה, או מפתה בדרכישלום כל אדם אחר להשתתף בשביתה. 

 132. כוח לעצור בני-אדם חשודים 

(1) חדל אדם כל-שהוא - כשחוקרים אותו שוטר או חבר לחילות הממשלה, הפועלים בשעת מילוי חובתם מכוח תפקידם - מלהניח את דעתם של השוטר או החבר לחילות הממשלה בדבר זיהותו או בדבר תכליות שלשמן הוא שוהה במקום שבו נמצא, יהיו השוטר או החבר לחילות הוד רוממות רשאים - אם חושדים הם באדם ההוא שפעל או שהוא עובד לפעול באופן כל-שהוא העשוי לפגוע בשלומו של הציבור או בהגנתה של ישראל או בקיומו של הסדר הציבורי - לאסרו ולעצרו עד שתיערכנה חקירות. 

(2) לא ייעצר שום אדם - לפי הכוחות שהוענקו בתקנה הזאת - למשך תקופה שתעלה על עשרים וארבע שעות, אלא בהרשאתו של שוטר בן דרגה שאינה נמוכה מדרגת אינספקטור, או - מתוך כפיפות למה שנקבע להלן - למשך תקופה של ארבעים ושמונה שעות בסך-הכול : בתנאי שאם נוכח שוטר כזה הנ"ל לדעת, אי-אפשר להשלים את החקירות הדרושות במשך תקופה של ארבעים ושמונה שעות, יהיה רשאי שוטר בן דרגה שאינה נמוכה מדרגת מפקח משטרה להרשות כי האדם העצור ייעצר מעצר נוסף למשך תקופה נוספת, שלא תעלה על שבעה ימים, ואולם עם מתן כל הרשאה כזאת יודיע תיכף ומיד את הנסיבות לאינספקטור הכללי של המשטרה. 

(3) כל אדם, שנעצר לפי הכוחות אשר הוענקו בתקנה הזאת, יהיו רואים אותו כמי שנמצא במשמר שבהיתר, ואפשר לעצרו בכל בית-סוהר, או בכל תחנת-משטרה, או בכל מקום אחר כיוצא באלה, שהורה לתכלית זו - בין בדרך-כלל ובין במיוחד - בידי שר הביטחון. 

 133. חקירות מקרי מות וכו' 

(1) למרות כל דבר סותר שנאמר בפקודת חוקרי סיבות המוות-

(א) רשאי חוקר מקרי-מות לוותר על עריכת חקירת מקרה-מות בדבר חללו של חבר כל-שהוא לחילות הממשלה, להבדיל מחלל, המוטל בתחומי שיפוטו, שפלטו הים ליבשה; 

(ב) מקום שנוכח חוקר מקרי-המות, האחראי לעריכת חקירת מקרה-מות בדבר חללו של אדם כל-שהוא, לדעת שאותו אדם נהרג כתוצאת פעולותיהם של חילות הממשלה או של חיל המשטרה, שנערכו לתכלית דיכוי הפרת-סדרים, רשאי חוקר מקרי-המות לוותר על עריכת חקירת מקרה-מות בדבר חללו של אותו אדם. 

(2) למרות כל דבר הכלול בחוק כל-שהוא - מקום שמת חבר לחילות הממשלה בישראל בכל דרך או בכל נסיבות שהן, יהיה מותר לרופא צבאי להוציא תעודת אישור-מיתה בדבר אותו אדם, ואותה תעודת-אישור - לאחר שתיחתם חתימת-אישור משם הקצין המפקד - תשמש הרשאה מלאה ומספקת כדי לקבור את חללו של אותו אדם. 

(3) למרות כל דבר הכלול בחוק כל-שהוא יהיה מותר למפקד צבאי לצוות כי חללו של כל אדם תקבר באותו מקום שהמפקד הצבאי יורה. המפקד הצבאי רשאי, באותו צו, להורות מי ומי יקבור אותו חלל ובאיזו שעה תיקבר.

הצו האמור יהיה הרשאה מלאה ומספקת לקבורתו של אותו חלל, וכל אדם העובר על אותו צו או מפריע לו יאשם בעבירה על התקנות האלה. 

 133א. [תיקון: 1947(2), 1947(5)]

הושמט מכוח סעיפים 11-12 לפקודת סדרי השלטון והמשפט, 1948. 

 134. פעלים מטעים והטעייה 

(1) כל אדם, אשר - 

(א) יעשה, פעל כל-שהוא, המחושב להעלות על הדעת בשקר, כי הוא - או אדם אחר כל-שהוא - פועלים או אינם פועלים (בין בדרך-כלל ובין בתפקיד מיוחד) בשירותו או בשמו של הממשלה, או בשירותה או בשמה של ממשלה זרה, או כחבר לחיל המשטרה או לגדוד מכבי אש, או בשירותה או בשמה של קיבולת העוסקת בביצוע שירותים עיקריים, או 

(ב) יעשה, ביחס לכל רכוש, פעל כל-שהוא, המחושב להעלות על הדעת בשקר, כי הרכוש שייך או אינו שייך להממשלה, או נמצא או אינו נמצא באחיזתו או בשליטתו של הממשלה, או מויין, נבחר או יוחד או שלא מויין ולא נבחר ולא יוחד בשם הממשלה לתכלית מיוחדת, או 

(ג) יעשה פעל כל-שהוא שבאמצעותו תימסרנה, או עלולות להימסר, לקהל - או לכל חלק ממנו - הוראות, הדרכות או ידיעות המיומרות בשקר כי הוצאו או ניתנו כהלכה, לתכליות הקשורות אל הגנתה של ישראל או אל הבטחת שלומו של הציבור או הסדר הציבורי, או 

(ד) יתן אות-הגנה כל-שהוא באופן אחר מאשר לתכלית אשר לשמה הורשה מתן האות ההוא בידי שר הביטחון או בשמו, או בידי רשות שהוגדרה בתקנה 80, או באופן אחר מאשר בנסיבות שבהן הורשה מתן האות כנ"ל, או יעשה פעל כל-שהוא, או יודיע הודעה כל-שהיא, כשיהיה לו טעם מסתבר להאמין כי הפעל או ההודעה עלולים להביא לידי כך שיינתן אותו אות באופן אחר מאשר לתכלית ההיא או באופן אחר מאשר בנסיבות ההן, או יעשה פעל כל-שהוא, כשיהיה לו טעם מסתבר להאמין שעלולים לטעות ולחשוב את הפעל למתן אות כזה, או 

(ה) יעשה פעל כל-שהוא, או יודיע הודעה כל-שהיא, כשיהיה לו טעם מסתבר להאמין כי הפעל או ההודעה עלולים להטעות אדם בביצוע תפקידים מותרים כל-שהם הקשורים אל הגנתה של ישראל או אל הבטחת שלומו של הציבור או הסדר הציבורי, יאשם בעבירה על התקנות האלה : 

בתנאי שקביעותיה של פסקה (א) לא תחולנה על כל דבר שעשו משמש הממשלה או שוטר כל-שהם, הפועלים בשעת מילוי חובתם מכוח תפקידם. 

(2) בתקנה הזאת הביטוי "אות-הגנה" מובנו כל אות, שהורשה בידי שר הביטחון או בשמו לשמש לכל תכלית הקשורה אל הגנתה של ישראל או אל הבטחת שלומו של הציבור או הסדר הציבורי, והוא כולל כל אות שעת-חירום או אות הפסקת שעת-חירום כפי שהוגדרו בתקנה 80. 

 135. מכירת משקה משכר 

(1) למרות כל דבר הכלול בפקודת מכירת משקאות משכרים, 1935, רשאי מפקד צבאי בצו לאסור, לצמצם או להסדיר מכירת משקאות משכרים לחילות הממשלה ולחיל המשטרה, ובלי לפגוע בכללותו של הכוח הזה אפשר ליתן כל צו כזה על - 

(א) מכירת כל סוג של משקה משכר או מכירת משקה משכר בכלל ; 

(ב) מכירה לשם צריכה במקום המכירה או צריכה מחוץ למקום המכירה ; 

(ג) מכירה במקומות שיש עליהם רשיון בכלל, או במקומות שיש עליהם רשיון בשטח נקוב כל-שהוא או במקומות נקובים שיש עליהם רשיון ; 

(ד) מכירה לחברים לחיל הממשלה ולחיל המשטרה בכלל או לסוג כל-שהוא של חברים לחילות הממשלה או לחיל-המשטרה ; 

(ה) מכירה בצירוף כל-שהוא של אותן נסיבות. 

(2) כל אדם, המפר צו כל-שהוא לפי התקנה הזאת, יאשם בעבירה על התקנות האלה. 

 135א. שימת הודעות מסויימות לראווה בידי מוסדים מסויימים [תיקון: 1946]

(1) מפקד צבאי רשאי להורות לבעליו של כל מוסד או לאדם שבידו השליטה עליו או הנהלתו - 

(א) לשים לראווה למשך אותה תקופה, שיהיה עשוי המפקד הצבאי לנקוב אותה, במקום ניכר לעין על הדלת או הכניסה לאותו מוסד או סמוך לה הודעת "מחוץ לתחום", שתהיה ערוכה באותן מלים של אותה מדה, שתהיינה עשויות להינקב כנ"ל, כדי להראות כי המקום נמצא מחוץ לתחום שבו מותרים לבוא חברים לחילות הממשלה או לכל חילות של בעלי ברית הממשלה; או 

(ב) להסיר ולשמור כי תהיה מוסרת - במשך אותה תקופה שיהיה המפקד הצבאי עשוי לנקוד אותה - כל הודעה שתהיה עשוייה להיות מושמת לראווה במקומו או ליד מקומו של אותו מוסד, והיא מראה או נוטה להראות כי המקום הוא בתחום שבו מותרים לבוא חברים לחילות הממשלה, או לכל חילות בעלי ברית הממשלה; 

(2) כל אדם המפיחר הוראה שניתנה לפי סעיף קטן (1) יאשם בעבירה על התקנות האלה. 

(3) בתקנה הזאת "מוסד" מובנו כל מלון, בית אוכל, פנסיון, בית מחסה, בית אושפיזים, בית לינה, מסעדה, קפה, בית קפה, חדר תה, בר, מזנון, מועדון, קנטינה או מקום כיוצא באלה, שנותנים בהם התאכסנות או שמכינים בהם מאכל או משקה למכירה או שהם נמכרים בהם לצריכת בני אדם. 

 136. ידיעות בעלות ערך צבאי 

(1) כל אדם.אשר בשעה שאינו חבר לחילות הממשלה או חבר לחיל המשטרה הפועלים בשעת מילוי חובתם מכוח תפקידם - 

(א) משיג, או 

(ב) רושם רשומה, או 

(ג) מודיע לאדם אחר כל-שהוא או מפרסם, או 

(ד) אוחז בידו תעודה כל-שהיא, או כל רשומה אחרת שהיא, המכילות - 

כל ידיעות שהינן, או מיומרות שהינן, ידיעות בדבר כל עניין מן העניינים הבאים, היינו, מספרם, תיאורם, זיונם, ציודם, סידורם, תנועתם או מצבם של כל חיל מחילות הממשלה או שוטריו, או אניותיהם, כלי-רכבם או אווירוניהם, או פעולותיהם, או פעולותיהם המתוכנות לעתיד, או שבוייהם, או תחמושת-המלחמה אשר להם או כל אמצעים להגנתו או לביצורו של מקום כל-שהוא לשם הממשלה, או כל ידיעות אחרות שנודע להן, או מיומר בהן שנודע להן, ערך צבאי, יאשם בעבירה על התקנות האלה. 

(2) בלי לפגוע בכללותה של פסקה (ג) של תקנת-משנה (1) יהיו רואים אדם, הנותן או שולח אות הנראה או אות אחר או בשורת-הודעה בכל אמצעי שהוא, או בא בקשרים עם כל אדם אחר באותו אופן או באותן נסיבות או באותם אמצעים, שבהם הוא- עלול להעביר ידיעות לאדם כל-שהוא כאילו מסר את הידיעות לאדם אחר בגדר מובנה של הפסקה. 

 137. נשק-אש וכו' [תיקון: 1947(11)]

(1) מפקד צבאי רשאי - בצו - 

(א) לאסור, לצמצם או להסדיר את קנייתם ומכירתם של נשק-אש, תחמושת או חמרי נפץ, או את העיסוק בהם בדרך אחרת, בשטח הנקוב בצו ; 

(ב) להורות לכל אדם, שבאחיזתו או במשמרו נמצאים - בשטח הנקוב בצו - נשק-אש, תחמושת או חמרי-נפץ, שישמרם במקומות שנתאשרו בהתאם לצו ; 

(ג) לבטל או להתלות כל רשיון, שהוצא לפי סעיף 15 של פקודת נשק-האש, או כל רשיון לשאת נשק-אש או להשתמש בו, שניתן לפי הפקודה ההיא, או להורות שתהיה נודעת נפקות לכל רשיון כזה מתוך כפיפות לאותם תנאים, שיהיו עשויים להינקב בצו, ורשאי להחרים ולעכב כל נשק אש שבגינו הוצא רשיון כזה. 

(2) כל אדם, המפר צו כל-שהוא שניתן לפי תקנת-משנה (1), יאשם בעבירה על התקנות האלה. 

(3) רשות הנותנת רשיונות לפי פקודת נשק-אש או מפקד צבאי רשאים להעניק לכל אדם רשיון לשאת נשקי-אש, אחד או רבים, שפרטיהם יהיו רשומים ברשיון, מתוך כפיפות לאותם תנאים שיהיו רשומים כנ"ל. כל אדם, המפר כל תנאי כזה, יאשם בעבירה על התקנות האלה. 

(4) למרות כל דבר הכלול בסעיף 11 של פקודת נשק-האש יהיה מותר להעניק רשיון לשאת רובה-ציד לפי הפקודה ההיא לאדם כל-שהוא, אף-על-פי שהלה אינו מחזיק ברשיון-ציד לפי הפקודה ההיא. 

(5) בתקנה הזאת יכלול המונח "חומר-נפץ" כל חמרי-נפץ החמרי-נפץ מפוצצים להבדיל מאבקת-שרפה שחורה, כפי שהוגדרה בתקנות המלאכות והתעשיות (יצור אבקת-שריפה שחורה), 1940 ; ויכלול גם חנקת-נתרן (ניטרת צ'ילי), חנקת-אמוניון, ניטרו-נפטלינים, ניטרובנזינים, ניטרו-טולואנים, ניטרו-גליסרינים, ניטרו-גלוקוזים, ניטרו-צלולחים וניטרו-פינולים. 

 137א. מסירת נשק אש [תיקון: 1947(11)]

(1) מקום אשר - לפני תחילת תקפן של תקנות ההגנה (שעת חירום)(תיקון מס' 11), 1947 - ביטלו מפקד צבאי או מושל מחוז - לפי קביעותיה של תקנה 8(3) מן התקנות לשעת חירום, 1936, או לפי תקנה 137(1)(ג) מן התקנות האלה - רשיון כלשהוא שהוצא לפי סעיף 15 של פקודת כלי היריה, או רשיון כל שהוא לשאת נשק אש או להשתמש בו, שהוצא לפי אותה פקודה, או ביטלו רשות למתן רשיונות לפי פקודת כלי היריה או מפקד צבאי רשיון כלשהוא לשאת כלי אחד של נשק אש או יותר מאחד, שהוענק לפי תקנה 137(3) מן התקנות האלה, אולם הכלי או הכלים של נשק האש, שבגינם הוצא או הוענק אותו רשיון, לא נמסר או לא נמסרו לקצין הממונה על תחנת המשטרה, כי אז צריך המחזיק באותו רשיון - 

(א) להדביק על הקת של אותו כלי של נשק אש או של כל אחד ואחד מאותם כלים של נשק אש, הכול לפי העניין, תווית שעליה יצויינו שמו ומקום מושבו, וכן תיאורו של הכלי של נשק אש, וכן

(ב) למסור במשך ארבעה עשר יום מתאריך תחילת תקפן של תקנות ההגנה (שעת חירום)(תיקון מס' 11), 1947, אותו כלי או כלים של נשק אש לקצין הממונה על תחנת המשטרה הקרובה ביותר למקום מושבו של אותו מחזיק. 

(2) מקום אשר - בזמן תחילת תקפן של תקנות ההגנה (שעת חירום)(תיקון מס' 11), 1947, או לאחריה - ביטלו מפקד צבאי או מושל מחוז רשיון כלשהוא שהוצא לפי סעיף 15 של פקודת כלי היריה או רשיון כלשהוא לשאת כלי של נשק אש או להשתמש בו, שהוצא לפי אותה פקודה, או ביטלו רשות למתן רשיונות לפי פקודת כלי היריה או מפקד צבאי רשיון כלשהוא לשאת כלי אחד של נשק אש או יותר מאחד, שהוענק לפי תקנה 137(3) מן התקנות האלה, כי אז צריך המחזיק באותו רשיון - 

(א) להדביק על הקת על אותו כלי של נשק אש או של כל אחד ואחד מאותם כלים של נשק אש, הכול לפי העניין, תווית שעליה יצויינו שמו ומקום מושבו, וכן תיאורו של הכלי של נשק אש, וכן 

(ב) למסור - במש ארבעה עשר יום מזמן קבלת הודעה על אותו ביטלו מאותם מפקד צבאי או מושל מחוז או רשות למתן רשיונות, הכול לפי העניין - אותם כלי או כלים של נשק אש לקצין הממונה על תחנת המשטרה הקרובה ביותר למקום מושבו של אותו מחזיק. 

(3) הקצין הממונה על כל תחנה ותחנה מתחנות המשטרה ינהל, או יגרום שיתנהל, פנקס על כל הכלים של נשק אש הנמסרים לו לפי קביעותיהן של תקנות משנה (1) ו- (2) ואותו פנקס יכיל - 

(א) את שמו ומקום מושבו של המחזיק ברשיון, שהוצא בגין כלכ כלי וכלי של נשק אש כזה, 

(ב) את תיאורו של כל כלי וכלי של נשק אש כזה וכן

(ג) את תאריך מסירתו של כל כלי וכלי של נשק אש כזה באותה תחנת משטרה. 

 137ב. מה ייעשה בנשק אש [תיקון: 1947(11)]

(1) מקום שבזמן כלשהוא - 

(א) לפני תחילת תקפן של תקנות ההגנה (שעת חירום)(תיקון מס' 11), 1947, מסר המחזיק בכלי של נשק אש לקצין הממונה על תחנת המשטרה אותו כלי של נשק אש שהרשיון שהוצא בגינו בוטל לפי קביעותיה של תקנה 8(3) מן התקנות לשעת חירום, 1936, או של תקנה 137(1)(ג) מן התקנות האלה, או שבוטל הרשיון שהוענק בגינו לפי תקנה 137(3) מן התקנות האלה, או

(ב) בזמן תחילת תקפן של תקנות ההגנה (שעת חירום)(תיקון מס' 11), 1947, או לאחריה, מחרים או מעכב מפקד צבאי כלי של נשק אש, שהרשון שהוצא בגינו בוטל לפי תקנה 137(1)(ג) מן התקנות האלה, או שבוטל הרשיון שהוענק בגינו לפי תקנה 137(3) של התקנות האלה, או שהמחזיק באותו רשיון מוסר את הכלי של נשק אש לקצין הממונה על תחנת המשטרה, 

רשאי המפקח הכללי על המשטרה, למרות כל דבר הכלול בפקודת כלי היריה או כל כללים שהותקנו לפיה, להכריע לפי שיקול דעתו המוחלט - 

(א) אם יושמד אותו כלי של נשק אש או יסולק באופן אחר, וכן, על אופן השמדתו או סילוקו, הכל לפי העניין;

(ב) אם ישולמו פיצויים כלשהם לאדם כלשהוא תמורת אותו כלי של נשק אש, ואם ישולמו, האופן שבו יידרשו בני אדם להגיש תביעות על פיצויים כאלה, על אופן והזמן שבהם תוגשנה אליו אותן תביעות ועל סכומם של אותם פיצויים. 

(2) מקום שהמפקח הכללי על המשטרה מכריע לפי קביעותיה של תקנת משנה (1) שיהיו משתלמים פיצויים לאדם כלשהוא בגין כלי כלשהוא של נשק אש, יגיש לחשבונאי הכללי העתק מאותה הכרעה החתום בידו, והחשבונאי הכללי יתן הרשאה על תשלומם של אותם פיצויים בהתאם לכך. 

(3) כל הכרעה שהכריע המפקח הכללי על המשטרה לפי תקנת משנה (1) תהיה סופית, ולא תהיה כפופה לשום משא ומתן משפטי בבית משפט כלשהוא. 

 137ג. סמכות נוספות של המפקח הכללי של המשטרה בנוגע לחומרי נפץ, נשק-אש, ותחמושת [תיקון: 1948]

(1) יהיה מותר למפקח הכללי של המשטרה, למרות כל הוראה בכל חוק האומרת את ההפך, להורות כי כל חומר נפץ או חומר אשר לפי דעתו, עשוי לשמש בייצור חומרי נפץ או כל נשק אש שאין עבורו רשיון או כל תחמושת (יהיה המחזיק בהם או המשגיח עליהם מי שיהיה) יושמדו או שיטופל בהם באופן אחר, ולהורות את אופן ההשמדה או הטיפול כאלה וינקוט בכל אותם צעדים שייראו אותם נאותים (לרבות תפיסת החומר, כלי הנשק או התחמושת, בכל מקום אשר ימצאו בו) כדי לבצע השמדה או טיפול כאלה. 

(2) כאשר המפקח הכללי הורה את השמדתם של כל חומר, נשק אש או תחמושת, או הטיפול בהם, הוא רשאי להורות כי ישולם פיצויי לכל אדם בעד אותם חומר, נשק אש או תחמושת, ואת האופן בו ידרשו אנשים להגיש תביעות לפיצויי כזה, באופן והזמן שבהם תביעות כאלה יוגשו אליו ואת סכומו של אותו פיצוי. 

(3) כאשר הורה המפקח הכללי של המשטרה כי פיצוי יתשלם לאיזה אנשים כאמור לעיל, יעבר לחשב הכללי העתק הוראתו, והחשב הכללי יגרום לתשלום הפיצוי בהתאם לכך. 

(4) כל הוראה מאת המפקח הכללי של המשטרה תהיה סופית ולא תהיה כפופה לכל הליכים בכל בית משפט. 

 138. איסור חמרים נפיצים [תיקון: תשי"ד]

בוטל. 

 138א. שליטה על ספינות במים הטריטוראליים של ישראל [תיקון: 1948]

(I) רשות הנמלים המוגדרת בפקודת הנמלים, רשאית לאסור על כל אניה להכנס לשום מבוא ים, שום חלק של מבוא ים, או שום חלק של המים הטריטוריאליים של ישראל. 

(II) רשות הנמלים, המוגדרת בפקודת הנמלים, רשאית להורות את רב חובלה של האניה או שום אדם הממונה או עובד, שבתחומי המים הטריטוריאליים של ישראל, ללכת לכל מבוא ים או כל מעגן או מקום עגינה ליד רציף שבתחומי כל מבוא ים של ישראל ורשאית היא ליתן הוראות בדבר האופן והזמן שבהם ילך באונייתו אל שום אניה, רצופת, מזח או מקום אחר בישראל או יקרב אליהם או ינוח לצדם או ינוע מהם; בדבר האניה, הרצופת, הרציף, המזח או המקום האחר שילך אליהם באונייתו כדי להוריד בה או להעלות ממנה נוסעים, או לטעון בה או לפרק ממנה סחורות; בדבר טיב הסחורות שיטען או יפורק אל, מן או ליד האנייה, הרצופת, הרציף, המזח או בדבר דרך הורדתם של נוסעים או סחורות בשום אניה או דרך העלתם ממנה, רשות הנמלים רשאית להורות גם את רב חובלה בכל אדם הממונה על האניה או על שכירת הצוות שלה בתוך המים הטריטוריאליים של ישראל להתאים מחדש סחורות כלשהם שפורקו בישראל או במים הטריטוריאליים שלה, ואשר, לדעת רשות הנמלים לא היה צריך לפרקם כך, או הוא רשאי להורות את רב החובל או את האדם האחר כאמור לעיל לבלי פרק סחורות כלשהן בישראל או במים הטריטוריאליים שלה, או הוא רשאי להורות את רב החובל או את האדם האחר כאמור לעיל, מיד להוציא את האניה מתוך המים הטריטוריאליים של ישראל, ולהורות את הדרך שבה עליו לעשות כך. 

(III) רב חובלה של שום אניה, או אדם הממונה עליה המפירים שום איסור שהותקן לפי תקנת משנה (I) של התקנה הזאת, ורב חובלה של אניה, או שום אדם הממונה על אניה או עובד בה, החדלים מלציית לשום הוראה שניתנה לפי תקנת משנה (II) של התקנה הזו, יאשמו בעבירה על התקנה הזאת ויהיו צפויים למאסר לפרק זמן שלא יעלה על 8 שנים או לקנס שלא יעלה על אלפיים לירות או לאותם שני העונשים כאחד. 

(IV) התקנה הזאת באה להוסיף על הוראותיה של פקודת הנמלים ולא לגרוע מהם. 

 139. פגיעות ברכוש וכו' 

(1) כל אדם, אשר בשעה שאינו חבר לחילות הממשלה או חבר לחיל-המשטרה, הפועלים בשעת מילוי חובתם מכוח תפקידם - 

(א) פוגע, או עושה פעל כל-שהוא המחושב לפגוע, או למנוע את השימוש או הפעולה הנאותים, בכל בניין ציבורי, מסילת-ברזל, תעלה, גשר, דרך, מסילת-טראם, כלי-רכב, קו טלגראף או טלפון או מכשיר אלחוטי, כבל או מוסדה, מכרה, חנות, בית-חרושת, מפעל-מים, תחנה מחוללת חשמל, או כל מפעל או מוסדה המשמשים או מוסגלים לשמש למדורם, להספקתם, להחסנתם או להעברתם של מזון, דלק, תחמושת, מים, אור, חום או כוח, או 

(ב) מתקרב, או נמצא בשכנות, או נכנס לכל מקום או רכוש כאלה הנ"ל, מתוך התכוונות לפגוע בהם, 

יאשם בעבירה על התקנות האלה, אלא-אם יוכיח שפעל בהרשאה מותרת או בהזדמנות מותרת.

(2) לצרכיה של פסקה (ב) מתקנת-משנה (1) יהיו רואים אדם כאילו הוא מתכוון לעשות מעשה-פגיעה כמתואר בפסקה האמורה אם עקב היותו אוחז בכל חפץ נפיץ או מבעיר או נשק העלול לגרום מיתה או קלע מסוכן, או עקב נסיבות המקרה באופן אחר, או עקב התנהגותו, בא בית-המשפט לכלל דעה שכוונתו היתה לעשות אותו מעשה-פגיעה. 

 139א. תיקון בדק בניינים מסויימים [תיקון: 1946(7)] 

מקום שלדעת מושל המחוז נעשה כל בניין או חלק של בניין, המשמש לדיורם של בני אדם, בלתי ראוי לדיור כזה בתוצאת כל פעל אימתנות או כל פעל, שנעשה בידי חבר כלשהוא לחילות הממשלה או לחיל המשטרה למען עמוד בפני כל התקפת אימתנים ממשית, או התקפת אימתנים שחוששים לה, או כדי להגן על בני אדם או רכוש מפני סכנות הכרורות בהתקפה כזאת, רשאי מושל המחוז - לפי שיקול דעתו המוחלט - להרשות כל אדם לבצע אותם תיקוני בדק באותם בניין או בחלק מבניין, שיהיו דרושים לחלוטים - לדעת מושל המחוז, כדי לעשות אותם בניין או חלק של בניין ראויים לדיורם של בני אדם. 

 140. הפרעה 

כל אדם, המפריע לחבר לחילות הממשלה או לשוטר כל-שהם, הפועלים בשעת מילוי חובתם מכוח תפקידם, או לכל אדם המשתמש בכוחות כל-שהם או המבצע חובות כל-שהן, שהוענקו לו או הוטלו עליו בתקנות האלה, או בכל צווים, הוראות, דרישות או הודעות שלפיהן, או הממלא באופן אחר תפקידים מותרים הקשורים אל שלומו של הציבור, הגנתה של ישראל, קיומו של הסדר הציבורי או לקיומם של ההספקה או השירותים החיוניים לכלל, יאשם בעבירה על התקנות האלה. 

 141. הדחת בני-אדם שלא ימלאו את חובתם 

(1) כל אדם, אשר - 

(א) משתדל להדיח בני-אדם הנמצאים בחילות הממשלה או בחיל המשטרה, או העוסקים בביצוע שירותים עיקריים, מלמלא את חובתם, או לעורר בין אותם בני-אדם אי-שביעת רצון העלולה להביאם לידי הפרת חובתם, או 

(ב) יש באחיזתו או בשליטתו - מתוך התכוונות להפר, או לסייע להפר, לחזק ידי מפיריה, או לייעץ או להשיג את הפרתה של פסקה (א) - כל תעודה בת טיב כזה, שהפצת העתקיה בין כל בני-אדם כאלה הנ"ל עשוייה להיות הפרה כזאת, 

יאשם בעבירה על התקנות האלה. 

(2) תביעה על עבירה לפי התקנה הזאת לא תיערך אלא בהסכמתו של היועץ המשפטי. 

 142. תעמולה 

(1) כל אדם, אשר - 

(א) משתדל, בין בעל-פה ובין באופן אחר, להשפיע על דעת הקהל (בין בישראל ובין במקומות אחרים) באופן העלול להיות פוגע בשלומו של הציבור, בהגנה או בקיומו של הסדר הציבורי, או 

(ב) עושה פעל כל-שהוא, או יש באחיזתו חפץ כל-שהוא, מתוך כוונה לעשות, או להקל את עשייתה של כל השתדלות כזאת, 

יאשם בעבירה על התקנות האלה. 

(2) תביעה על עבירה לפי התקנה הזאת, לא תיערך אלא בהסכמתו של היועץ המשפטי. 

 143. אחיזה ועיסוק שלא- בהיתר בנשק-אש וכו' השייכים לחילות צבא או משטרה 

(1) כל אדם, אשר - ללא הרשאה מותרת או צידוק מסתבר, וחובת הוכחה לכך תהיה מוטלת עליו - 

(א) יעכב, יקנה, יחליף או יקבל מחבר כל-שהוא לחילות הממשלה או לחיל-המשטרה או מכל עריק מכל חילות כאלה או מכל אדם, הפועל מטעמם או בשמם של כל בני-האדם הנ"ל, או 

(ב) יתבע בפה או ישיא אחד מבני-האדם האמורים למכור, לסלק, או להעביר מרשותם, או 

(ג) יהיה מועבד בידי אחד מבני-האדם האמורים, בהיותו יודע בו שהוא משתייך לאחד מאותם החילות או שהוא עריק מאחד מאותם החילות, כדי למכור, לסלק, או להעביר מרשותם, או 

(ד) יעכב, ימכור, יחליף, ימסור, יסלק, יקבל או יאחז ברשותו - 

כל נשק, תחמושת, חמרי-נפץ, מלבושים, צרכי ציוד פרטי, מדליות או צרכים אחרים, שסופקו לשימושם של אחד מן החילות האמורים, או כל חפץ, שהוא רכושה של ממשלת הממשלה או של ממשלת ישראל או של כל מחלקה של כל אחת ואחת מאותן שתי ממשלות, או כל חפץ שהיה מצוי באספקתם, או שהועל לישראל לשימושם, של מוסדות הצי, הצבא או חיל האוויר או של מוסדות חילות המשלחת, יאשם בעבירה על התקנות האלה, ולמרות כל דבר הכלול בסעיף 3 של פקודת הפרוצידורה הפלילית (שפיטה לפי כתב-האשמה) יהיה עשוי לעמוד מיד לדין בפני בית-משפט מחוזי, ומשיתחייב בדין יהיה צפוי למאסר של עשר שנים. 

 143א. הימלטות ממשמר [תיקון: 1946] 

כל אדם שיימלט ממשמר כלשהוא, שבו הוא נתון בהיתר, יאשם בעבירה על התקנות האלה. 

 143ב. זיהוי [תיקון: 1946] 

כל אדם ימסור - משידרשו ממנו כל חבר לחלות הממשלה או כל שוטר, הפועלים בשעת מילוי חובתם מכוח תפקידם לעשות כן - את שמו וכתבתו הנכונים ויראה את תעודת הזיהות אשר לו וכל ניירות אחרים שבאחיזתו, שלפיהם יוכלו לזהותו אותם חבר לחילות הממשלה או שוטר; ואם יחדל מלעשות כן יאשם בעבירה על התקנות האלה. 

 143ג. אילוץ [תיקון: 1946] 

(1) כל אדם אשר - 

(א) מאיים על אחר בגרם חבלה בגופו, או נזק לשמו הטוב, או לרכושו, או בגופו או לשמו הטוב של כל מי שאותו אדם מעוניין בו, בכוונה לגרום חשש לאותו אדם, או להניע אותו אדם לעשות פעל כלשהוא שאינו מחוייב לעשותו לפי החוק, או לחדול מעשות פעל כלשהוא, שהאדם ההוא זכאי לעשותו לפי החוק, כאמצעי להימנע מהוצאת אותו איום לפועל, או

(ב) מאיים באופן דומה ומתוך כוונה דומה על בני אדם בדרך כלל או על בני אדם מכל סוג או מין, או

(ג) הוא המו"ל, העורך או המדפיס של כל עיתון, חוברת או תעודה אחרת, המכילים כל איום כזה, כמרומז בפסקאות (א) או (ב), יאשם בעבירה על התקנות האלה. 

(2) לצרכיה של התקנה הזאת, יהיו רואים אדם שהוא מדפיס עיתון, חוברת או תעודה אחרת, אם הוא מכין אותם מתוך הדפסה, ליתוגראפיה, העתקה במכונת כתיבה, צילום או כל דרך אחרת של הצגת חומר או העתקתו. 

 143ד. מכשירי מסירה אלחוטיים [תיקון: 1946] 

כל אדם שיהיו באחיזתו או בשליטתו כל מכשיר מסירה אלחוטי או כל חלק של מכשיר כזה, בלי שהורשה על כך בתעודת היתר שהוענקה בידי מפקד צבאי או מטעמו, או באופן אחר מאשר בהתאם לדבריה ולתנאיה של כל תעודת היתר כזאת, יאשם בעבירה על תקנות האלה. 

 144. כח להשיג ידיעות 

(1) כל אדם - לאחר שקיבל הוראה על-כך מאת מושל מחוז או מפקד צבאי, או בשמם - ימציא או יראה לאותם רשות או אדם, שיהיו עשויים להינקב בהוראה, כל אותם ידיעות או חפץ שברשותו, שהם ידיעות או חפץ, שבהם סבור האדם הנותן את ההוראה כי מן הנחוץ או המועיל - לטובת שלומו של הציבור, ההגנה או קיומו של הסדר ציבורי - לקבלם או לבחנם, ואם מפר אדם כל-שהוא כל הוראה כזאת, יאשם בעבירה על התקנות האלה. 

(2) תביעה על עבירה לפי התקנה הזאת לא תיערך אלא בהסכמתו של היועץ המשפטי. 

 145. כניסה לקרקע ובדיקתה 

כל חבר לחילות הוד רוממותך, הפועל בשעת מילוי חובתו מכוח תפקידו, וכל אדם שהרשוהו על-כך מושל מחוז או מפקד צבאי - 

(א) רשאים להיכנס לכל קרקע לצורך שימוש בכוח מן הכוחות, שהוענקו לגבי הקרקע ההיא בתקנות האלה, 

(ב) רשאים להיכנס לכל קרקע ולבדקה, כדי להחליט אם יש להשתמש באחד מאותם הכוחות לגבי הקרקע, ואם יש - באיזה אופן, וכן 

(ג) רשאים הם לעבור על-פני כל קרקע (עם בעלי-חיים וכלי-רכב או בלעדיהם) לשם תכלית כל-שהיא הקשורה אל הבטחת שלומו של הציבור, הגנתה של ישראל, קיומו של הסדר הציבורי או דיכויים של התקוממות, מרד או מהומה או קיומם של ההספקה או השירותים החיוניים לכלל. 

 146. ידיעות כוזבות. 

כל אדם, אשר - 

(א) מוסר הרצאת-דברים כוזבת או תיאור כוזב, או משתמש בכל עבודה, דין-וחשבון או תעודה, הכוזבים בפרט חשוב כל-שהוא, לשם תכלית הקשורה בתקנות האלה, או בכל צו, הוראה, דרישה, הודעה או מינוי שלפיהן, או בתשובה על כל דרישה שנדרשה בהמשך לכל תקנה מן התקנות האלה, או 

(ב) מזייף או משתמש, או משאיל או מניח לכל אדם אחר להשתמש, בכל תעודה שהוצאה לצרכיהן של התקנות מאלה, או של כל צו, הוראה, דרישה, הודעה או מינוי שלפיהן, 

יאשם בעבירה על התקנות האלה. 

 146א. פיקוח על חבר עובדים צבאיים [תיקון: 1946]

(1) למרות כל דבר הכלול בכל חוק אחר, רשאי פקיד מורשה (כמוגדר להלן בזה) לדרוש מכל אדם, שהוא חבר לחילות הממשלה או לכל חילות בעלי ברית או דומניון או מושבה הנכנס או העומד להיכנס לישראל, או שבו יש לו טעם לסבור כי נכנס זה מקרוב לישראל, בין שאותו אדם הוא במדים ובין שאיננו במדים - 

(א) למסור אותם ידיעות ופרטים על שמו, דרגתו, יחידתו, מחוז-חפצו והרשאתו להיכנס לישראל, 

(ב) לעשות דרכו למחוז חפצו באותה דרך ובאותו אופן, 

(ג) להתייצב בפני אותן רשויות אזרחית או צבאית באותם זמנים ובאותו אופן, 

כפי שיהיה הפקיד המורשה עשוי להורותם. 

(2) כל אדם החדל מלמלא אחר כל דרישה של פקיד מורשה, שנדרשה בהמשך לתקנה הזאת יאדם בעבודה על התקנות האלה. 

(3) בתקנה הזאת יהיה מובנו של הביטוי "פקיד מורשה" כל חבר לחילות הממשלה, הפועל בשעת מילוי חובתו מכוח תפקידו. 

יאשם בעבירה על התקנות האלה. 

 147. זיהוי בני-אדם נתונים במשמר 

כל אדם, שנעצר לפי תקנה 111, וכל אדם הנמצא במשמר מפני שנחשד על עברו עבירה על התקנות האלה, וכל אדם שנתחייב בדין על עבירה על התקנות האלה, יהיה אפשר - בלי לפגוע בכל כוח מן הכוחות האחרים בעניין זה - לצלמם, למדדם ולבדקם, וכל שוטר רשאי לקחת את טביעות אצבעותיהם ואגודליהם.התצלומים שייעשו יכולים לכלול תצלום מפנים (פ"א קמוצא) במלואם, תצלום-מצד אמיתי ותצלום לכל אורך הגוף.המדידות שתיערכנה יכולות לכלול גובה במעומד וגדלם ומקומם - בייחסם זה לזה - של כל צלקת וסימן מובהק בכל חלק מן הגוף.הבחינה שתיערך תהיה כל בחינה הנחוצה כדי לגלות כל צלקת וסימן מובהק כאלה הנ"ל. טביעות אצבעות ואגודלים שתילקחנה תהיינה של נימיהם החיצוניים של האצבעות והאגודלים, או של האצבעות והאגודלים גם יחד של כל אחת משתי הידים, או של שתיהן כאחת.לא יפורסם תצלום שצולם בהמשך לתקנה הזאת, אלא לשם מציאת-מקומו של האדם הנוגע בדבר, ולא יראו אותו לשום אדם, אלא לשוטר או לפקיד של ממשלת ישראל או לחבר לחילות הממשלה, הפועלים בשעת מילוי חובתם מכוח תפקידם, או לאדם שהרשהו לראותו אחד מבני-האדם הנ"ל, הפועל מכוח תפקידו. 

 147א. ערר על תקפם של החרמהים [תיקון: 1947(15)]

מקום, שבתוקף התקנות האלה, או בתקוף כל תיקון לכל פקודה שנעשה בתקנות אלה, החרמה כל רכוש, בין מיטלטלים ובין מקרקעים, אלא שבית המשפט לא ציווה או לא קיים החרמה כזה, לא ידון שום בית משפט או שום פקיד ממשלה בכל קושיה על תקפו של ההחרמה, אלא אם כן התביעה המשפטית או המשטה והמתן המשפטי, שבהם מעררים על תקפו של ההחרמה, הוחל בהם לא יותר משלושה חדשים לאחר שהאדם המערר על התוקף ידע לראשונה על דבר ההחרמה; ולצרכי התקנה הזאת, ובלי לפגוע בכללותה של הקביעה שלעיל, יהיו רואים אדם כאילו הוא יודע על דבר החרמהו של כל רכוש אם נמסרה מאת הרשות התובעת את ההחרמה או בשמה הודעה בכתב לו או לקודמו בזכות הקניין, אם בדרך אישית או במכתב הערוך על שמו או על שם קודמו בזכות הקניין אל מקום מגוריו או מקום עסקיו הרגיל או הידוע לאחרונה, או אם הודעת ההחרמה נתפרסמה בעיתון. 

חלק ט"ו - שטחים הנתונים לשליטה.

 148. חלות חלק ט"ו [תיקון: 1947(7)] 

שר הביטחון רשאי מזמן לזמן להטיל בצו את קביעותיו של החלק הזה על שטח או שטחים כלשהם בישראל, העשויים להינקב בצו, מכל מקום מתוך כפיפות לשינויים כלשהם (בין בדרך הוספה, הוצאה מן הכלל, שינוי, ובין בדרך אחרת), העשויים להינקב בצו, או בצו כלשהוא שלאחריו, העשויים להיות חלים על כל שטח נדון כזה. לקביעותיו של החלק הזה תהיה נודעת נפקות ביחס לכל שטחת נדון כזה, מתוך כפיפות לשינויים כלשהם שניקבו כן. 

 149. הגדרות [תיקון: 1947(7)]

בחלק זה - 

"בית משפט" מובנו בית משפט כלשהוא שאינו בית משפט דתי, בית משפט צבאי, או בית משפט עירוני; 

"ממונה על המחוז" מובנו הממונה על המחוז, שבמחוזו נמצא כל השטח הנתון לשליטה או חלק כלשהוא ממנו, והוא כולל משנה לממונה על מחוז וסגן ממונה על מחוז שהופקדו במחוז ההוא;

"משרד ממשלתי" מובנו משרד, בניין או מוסד ממשלתיים כלשהם, לרבות תחנות מסילות ברזל, אך להוציא תחנת משטרה כלשהיא או משרד, בניין או מוסד כלשהם של מועצת עירייה או מועצה מקומית;

"שטח נתון לשליטה" מובנו שטח או שטחים כלשהם, שעליהם הוטלו קביעותיו של החלק הזה ובהם הן עומדות בתוקפן (בשינוי או ללא שינוי) מכוח תקפו של צו כלשהוא לפי תקנה 148. 

 150. סגירת משרדים ממשלתיים [תיקון: 1947(7)]

(1) מתוך כפיפות להוראות כלהן, שיהיה מושל מחוז עשוי לתיתן, יהיה ויישאר כל משרד ממשלתי - שבשטח הנתון לשליטה - סגור בפני הציבור, ולא הממשלה ולא פקיד ציבורי כלשהוא מכוח תפקידו יהיו חייבים חיוב כלשהואכלפי בני הציבור, לעשות עניין כלשהוא הנעשה כרגיל במשרד ממשלתי כלשהוא הסגור כאמור לעיל. 

(2) פרט למה שהותקן בתקנת משנה (1) לא תשפיע התקנה הזאת על חיוב או התחייבות כלשהם - בין בהווה ובין בעתיד - של אדם כלשהם לפי חוק כלשהוא. 

 151. בתי משפט [תיקון: 1947(7)]

כל בתי משפטשבשטח הנתון לשליטה יהיו ויישארו סגורים, ושם בית משפט חדש לא ייפתח בשטח הנתון לשליטה. 

 152. כוחו של נציב עליון לתת צווים [תיקון: 1947(7)]

שר הביטחון רשאי בכל זמן להתקין בצו אותן קביעות, שיהיה עשוי לראותן מועילות כדי למנוע, לסלק או להמתיק קשייים כלשהם שנתגלו, או יתגלו, או עשויים להתגלות, בגלל חלותו של חלק ט"ו על שטחים בדרך כלל או על שטח או על שטחים מיוחדים כלשהם. לכל צו כזה תהיה נודעת נפקות למרות כל דבר סותר בתקנות האלה או בחוק אחר כלשהוא. 

 153. בתי משפט צבאיים [תיקון: 1947(7)]

(1) מתוך כפיפות לקביעותיהן של תקנות משנה (5) ו- (6) יהיה נודע לבית משפט צבאי שיפוט אכסקלוסיבי (ביחד עם כל אותם כוחות, שיהיו עשוייים להיות נאותים כדי להגשים אותו שיפוט) לשפוט כל בני אדם, שבהם מיומר כי ביצעו - בשטח הנתון לשליטה, בין לפני היותו של השטח לשטח נתון לשליטה ובין לאחר מכן - עבירה פלילית כלשהיא, שעליה נקבעה קביעה בחוק כלשהוא (לרבות התקנות האלה), ולהטיל כל עונש, או לתת ולאכוף כל צו, שבית משפט כלשהוא היה יכול להטילו או לתיתו ביחס לאותה עבירה. 

(2) התקנות האלה תחולנה, בשינויים המתאימים, ביחס לכל עבירות כאלה, כאילו היו עבירות על התקנות האלה, שעליהן נשפטים אך ורק בבתי משפט צבאיים. 

(3) לא תדרשנה שום רשות או הרשאה לתביעה לדין כלשהיא על כל עבירה כזאת או להוצאתה של הוסעה משפטית כלשהיא בזיקה אל כך. 

(4) השיפוט, שנמסר לבתי משפט צבאיים בתקנה הזאת, אפשר להשתמש בו בין עבירה, אף על פי שנתכונן או החיל או תלוי ועומד משא ומתן משפטי ביחס לעבירה ההיא בבית משפט אחר כלשהוא. 

(5) התקנה הזאת לא תפגע בשיפוטו של בית משפט עירוני כלשהוא לשפוט או להמשיך לשפוט כל עניין פלילי, שהיה לו בו שיפוט לשפטו, אילו לא הועברה תקנה זו. 

(6) מקום שמיומר כי בוצעה עבירה בשטח במסיבות, שבהן היה לבית משפט צבאי שיפוט אכסקלוסיבי - אילולא קביעותיה של תקנת משנה הזאתה - לשפוט אותה לפי תקנת משנה (1), ולאחר מכן השטח פוסק מלהיות שטח נתון לשליטה, כי אז -

(א) טם התחילה שפיטתה של העבירה המיומרת, או אם לא התחילה שפיטתה של העבירה המיומרת, אבל העבירה היא עבירה על התקנות האלה, ישמור בית משפט צבאי על שיוט אכקלוסיבי ביחס לעבירה, ותהיינה אותן תוצאות עצמן - ביחס לעבירה,כאילו לא ספק השטח מלהיות שטח נתון לשליטה;

(ב) אם לא התחילה שפיטתה של העבירה המיומרת והעבירה אינה עבירה על התקנות האלה, יהיה לבתי משפט אזרחיים אותו שיפוט עצמו - ביחס לעבירה, ותהינה אותן תוצאות עצמן - ביחס לעבירה, כאילו לא הוכרז השטח לשטח נתון לשליטה. 

 154. בנקים [תיקון: 1947(7)]

(1) מפקד צבאי רשאי להורות בצו כי בנק כלשהוא שבשטח הנתון לשליטה יהיה ויישאר סגור, והוא רשאי לתת כל הוראות כאלה ולנקוט בכל צעדים כאלה שיראה אותם נאותים להבטחת בטיחותו של רכוש כלשהוא (לרבות שטרי כסף, מזומנים, מתכות בלתי טבועות או תעודות) הנמצא בבנק כלשהוא שנסגר כך. ימים כלשהם של פרק זמן כלשהוא, שבמשכו סגור בנק כלשהוא מכוח תקפו של כל צו כזה, יהיו רואים אותם, ביחס לבנק ההוא, כימים שאין בהם עסק לצורך סעיף 93 של פקודת שטרי חליפין. 

(2) יהיה זה מחובתו של המנהל או האדם, הממונים על בנק כלשהוא, למלא אחר צו או הוראה כלשהיא, שניתנו מכוח תקפה של התקנה הזאת, ובחדלון מילוי כזה רשאי מפקד צבאי לנקוט באותם צעדים שהוא עשוי לראותם נאותים להשגת התכלית שלשמה ניתנו הצו או ההוראה. 

 155. שירותי טלפון, טלגראף ודואר [תיקון: 1947(7)]

הן הממשלה והן כל פקיד ציבורי לא יהיו חייבים חיוב כלשהוא להושיט או להמשיך שירותי טלפון, טלגראף או דואר כלשהם בשטח הנתון לשליטה או אליו; ומנהל הדואר הכללי רשאי לנתק כל מכשיר טלפון או טלגראף או לנקוט באותם צעדים אחרים, שיהיה עשוי לראותם נאותים למניעת השימוש בכל אותם שירותים. 

 156. כניסה לתוך השטח הנתון לשליטה ויציאה ממנו [תיקון: 1947(7)]

מתוך כפיפות לאותם יוצאים מן הכלל, העשויים להיות מותקנים בצו מאת מפקד צבאי, לא ייכנסו או יובאו שום אדם, כל רכב, אנייה, אווירון, בעל חיים או דבר לתוך השטח הנתון לשליטה או יצאו או יוצאו מן השטח הנתון לשליטה אלא מכוח רשות שתוענק על ידי מפקד צבאי או בשמו. 

 157. הרחקת בני אדם מן השטח הנתון לשליטה [תיקון: 1947(7)]

כל שוטר או חבר לחילות הממשלה רשאים להרחיק - לפי צו של מפקד צבאי - אדם כלשהוא מן השטח הנתון לשליטה, ולקחתו לכל מקום בישראל שיהיה נקוב בצו. 

 158. לקיחה באנגרייה [תיקון: 1947(7)]

(1) מפקד צבאי רשאי להשתמש בשטח הנתון לשליטה בכל הכוחות, או בכל אחד מן הכוחות, המסורים למושל מחוז בתקנה 114 של התקנות האלה: בתנאי כי התקנה הזאת לא תפגע בכוחותיו של מושל מחוז לפי תקנה 114. 

(2) לתקנה 118 של התקנות האלה תהיה נודעת נפקות - מתוך כפיפות להוראות כלשהן, שיהיה שר הביטחון עשויו לתיתן - ביחס לשטח הנתון לשליטה, כאילו הוחלפו המלים "שר הביטחון", כל מקום שהמלים האלה מצויות שם, במילים "מפקד צבאי". 

 159. כוחותיהם של חברים לחילות הממשלה [תיקון: 1947(7)]

בלי לפגוע בכוחות או חובות אחרים כלשהם, רשאי חבר כל שהוא לחילות הממשלה - בשטח הנתון לשליטה ומתוך כפיפות להוראות כלשהן שתינתנה על ידי מפקד צבאי או בשמו - להשתמש בכל הכוחות, או בכל אחד מן הכוחות, ולמלא את כל החובות, או כל אחת מן החובות, שבהם רשאים להשתמש או אותן רשאים למלאות, לפי חוק כלשהוא, שוטרים שדרגתם נמוכה מזו של קורפוראל. 

 160. הקדמת תאריכי צווים או הוראות [תיקון: 1947(7)]

כל צו או הוראה לפי החלק הזה, זולת צו לפי תקנה 148, מותר לתתם בנפקות למפרע. 

 161. עבירה [תיקון: 1947(7)]

כל אדם המפר תקנה כלשהיא בחלק הזה, או צו או הוראה כלשהם שניתנו לפיה, יאשם בעבירה על התקנות האלה. 

 162. פרסומם והוכחתם של תחומי השטח הנתון לשליטה [תיקון: 1947(7)]

(1) מושל מחוז יעשה אותו פרסום לתחומי השטח הנתון לשליטה, שיהיה עשוי לראותו מעשי או רצוי. 

(2) מתעוררת שאלה כלשהיא אם מקום כלשהוא הוא בתחומי גבולותיו של השטח הנתון לשליטה, תהיה תעודת אישור, שבה מיומר כי היא חתומה בידי מושל מחוז או בשמו, כי המקום הוא בתחומי אותם גבולות, ראייה מספקת לעובדה ההיא. 

22 בספטמבר, 1945

טוען מפת מסמך, אנא המתן...
